«Η αποδημία της μπεκάτσας»….. | ΔΙΚΑΝΝΟ\n«Η αποδημία της μπεκάτσας»…..\n«ΜΕΛΕΤΗ ΤΩΝ ΜΕΤΑΝΑΣΤΕΥΤΙΚΩΝ ΠΟΥΛΙΩΝ ΣΤΗΝ ΕΛΛΑΔΑ ΚΑΙ ΤΗ ΝΟΤΙΑ ΟΥΚΡΑΝΙΑ«, απο το ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ ΤΜΗΜΑ ΒΙΟΛΟΓΙΑΣ ΖΩΟΛΟΓΙΚΟ ΜΟΥΣΕΙΟ.\nΣε μια πρόσφατη μελέτη σχετικά με τη μετανάστευση των μπεκατσών επιλέχτηκε η ανάλυση των στοιχείων μερικών μπεκατσών που θηρεύτηκαν σε αυτή την κυνηγετική σεζόν και φορούσαν δαχτυλίδι.\nΓι’ αυτό αν θέλουμε το κυνήγι να είναι βιώσιμο, πρέπει να παρέχει τα απαραίτητα δεδομένα για την κατάρτιση στατιστικών στοιχείων (σύμφωνα με τις οδηγίες που εκδίδονται από τον επιστημονικό κόσμο, έτσι ώστε να «τυποποιηθούν», για να μπορούν να χρησιμοποιηθούν για τις σχετικές μελέτες) ώστε να εμβαθύνουμε τη γνώση μας για το είδος. Γνωρίζοντάς το, θα το προστατεύσουμε, θα το διατηρήσουμε και θα μπορέσουμε να συνεχίσουμε να το κυνηγάμε στο διηνεκές.\nΜόνιμες περιοχές Μπεκάτσας\nΛίγες είναι οι περιοχές όπου η μπεκάτσα βρίσκεται όλο το χρόνο ως επιδημητικό είδος, δηλαδή αναπαράγεται και διαχειμάζει, όλες στην Ευρώπη. Συγκεκριμένα βρίσκονται στα Πυρηναία, Β Ισπανία, μεγάλο μέρος της Γαλλίας, του Βελγίου, της Ολλανδίας και στο δυτικό τμήμα της Γερμανίας. Επίσης στο μεγαλύτερο τμήμα του Ηνωμένου Βασιλείου και της Ιρλανδίας.\nΠλην των προαναφερθεισών μονίμων περιοχών, η μπεκάτσα έρχεται να αναπαραχθεί μόνο τα καλοκαίρια και σε εκτεταμένες περιοχές της Σκανδιναβίας, της Β Ισπανίας και Β Ιταλίας, όλης σχεδόν της Κ. Ευρώπης και της Ρωσίας, καθώς και σε διάσπαρτους θύλακες στα Βαλκάνια (Ρουμανία, Βουλγαρία, τέως Γιουγκοσλαβία). Το 1/3 του παγκόσμιου πληθυσμού αναπαράγεται στη Ευρώπη και, από αυτό, το 90% περίπου στην Ευρωπαϊκή Ρωσία και τη Σκανδιναβία.\nΣτη Ασία, η καλοκαιρινή αναπαραγωγή πραγματοποιείται στην περιοχή του Καυκάσου, όλη την Κ Σιβηρία, το Β Καζακστάν, τη ΒΔ και ΒΑ Κίνα, την περιοχή των ορέων Αλτάι, την Καμτσάτκα και τη Β Ιαπωνία. Επίσης σε μία λεπτή ζώνη που ξεκινάει από το Β Πακιστάν και μέσω των Ιμαλαΐων, καταλήγει στο Ασσάμ και τη Β Μιανμάρ\nΕκτός από τις μόνιμες περιοχές, η μπεκάτσα διαχειμάζει ανάλογα με το γεωγραφικό πλάτος όπου αναπαράγεται. Έτσι, οι βορειοευρωπαϊκοί αναπαραγόμενοι πληθυσμοί κατεβαίνουν νότια, από τη Δανία, τα Βρετανικά νησιά και τις ακτές της Μάγχης, προς την Ιβηρική και τη ΒΔ Αφρική (Μαρόκο, Αλγερία), τα Κανάρια και τις Αζόρες, ενώ οι κεντρικοί και ανατολικοί πληθυσμοί, έρχονται στην Ιταλία, τα Βαλκάνια, τα μεγάλα νησιά της Μεσογείου και περνάνε απέναντι στη Β Αφρική (Αλγερία, Τυνησία, Λιβύη και Αίγυπτο), τη Μικρά Ασία, τη Μαύρη Θάλασσα και θύλακες στην Εγγύς Ανατολή. Οι μεγάλοι κεντροασιατικοί πληθυσμοί διαχειμάζουν, πάλι ανάλογα με το γεωγραφικό πλάτος αναπαραγωγής, στο Β Ιράκ, το Β Ιράν, το Πακιστάν την Δ και Ν Ινδία, τη Σρι Λάνκα, την Ινδοκίνα, την Ταϊβάν και τη Ν Ιαπωνία, όπου και βρίσκονται τα ανατολικά όρια των περιοχών διαχείμασης\nΣύμφωνα με την Wetlands International και, όσον αφορά στη μεταναστευτική τους συμπεριφορά, οι μπεκάτσες μπορούν να χωριστούν σε δύο κύριους διακριτούς πληθυσμούς: ένα πληθυσμό που αναπαράγεται δυτικά των Ουραλίων, που μεταναστεύει μέσω Δ και Ν Ευρώπης στην Β Αφρική και, ένα πληθυσμό που αναπαράγεται ανατολικά των Ουραλίων και διαχειμάζει στη ΝΔ Ασία.\nΟι ευρωπαϊκοί πληθυσμοί που διαχειμάζουν στα Βρετανικά νησιά και την Ιρλανδία, προέρχονται κατά 37% από τη Ρωσία και τη Λεττονία, κατά 25% από τη Φινλανδία, κατά 12% από τη Σουηδία και, κατά 10% από τη Νορβηγία, σύμφωνα με μελέτη που δημοσιεύτηκε το 2007.  Το είδος είναι επιδημητικό στα νησιά του Ατλαντικού (Κανάρια, Αζόρες) (Hayman et al. 1986, del Hoyo et al. 1996), αλλά κατά τα άλλα είναι έντονα μεταναστευτικό (Hayman et al. 1986, del Hoyo et al. 1996). Η ανοιξιάτικη μετανάστευση ξεκινάει στα τέλη Φεβρουαρίου (Ferrand et al.), με την έναρξη της αποδημίας να είναι στενά συνδεδεμένη με τη θερμοκρασία και, η άφιξη στους τόπους αναπαραγωγής είναι μεταξύ Μαρτίου και μέσων Μαΐου. Στην Ευρώπη, το είδος αναπαράγεται από το τέλος Φεβρουαρίου μέχρι τον Ιούλιο (del Hoyo et al. 1996). Η φθινοπωρινή μετανάστευση προς τα εδάφη διαχείμασης εξαρτάται σε μεγάλο βαθμό από τους πρώτους παγετούς του χειμώνα (π.χ. από τον Οκτώβριο έως Νοέμβριο) (del Hoyo et al. 1996). Το είδος είναι συνήθως μοναχικό και συνήθως μεταναστεύει μεμονωμένα ή σε ομάδες των 5-6 ατόμων (Snow και Perrins 1998). Τα άτομα μπορούν επίσης να συγκεντρώνονται σε μεγαλύτερες ομάδες, ανάλογα με την τοπογραφία και τις καιρικές συνθήκες της περιοχής, ειδικά όταν μεταναστεύουν δια μέσου της ξηράς, ή όταν η τροφή και οι χώροι προφύλαξης είναι περιορισμένα (Snow και Perrins 1998). Τυχαίοι, περιπλανώμενοι επισκέπτες έχουν αναφερθεί μεταξύ άλλων από την Ισλανδία, τη Γροιλανδία και το Γιβραλτάρ, την Ιορδανία, το Μπαχρέιν, το Ομάν και τις Φιλιππίνες, τον Καναδά και τις ΗΠΑ.\nΌμως, τα μειονεκτήματα της μετανάστευσης είναι σημαντικά, διότι το ταξίδι προς τα μικρότερα γεωγραφικά πλάτη είναι μια υπόθεση γεμάτη κινδύνους, κάτι που οφείλεται στην κατανάλωση ενέργειας, στην έκθεση σε δυσμενείς καιρικές συνθήκες, στην εξάντληση και την αυξημένη πιθανότητα θήρευσης. Πράγματι, έχει διαπιστωθεί ότι περισσότερα από τα μισά πτηνά δεν επιστρέφουν ξανά..\nΣτην Ελλάδα, η μπεκάτσα είναι χειμερινός επισκέπτης (Οκτώβριο έως Μάρτιο), καθώς και διαβατικό πτηνό κατά τη μετανάστευση\nΤυπικός φυσικός οικότοπος της μπεκάτσας Ένα γενικό στοιχείο για την επιλογή ενδιαιτήματος του πτηνού, αποτελεί η αφθονία και κατανομή της βασικής τροφής τους, των γαιοσκωλήκων, καθ’ όλη τη διάρκεια του έτους (Johnsgard 1981).\nΗ άφιξή της στον Ελλαδικό χώρο εξαρτάται από τις καιρικές συνθήκες που επικρατούν στις βόρειες χώρες, ενώ για την παραμονή της στη χώρα κατά το πέρασμά της σπουδαίο ρόλο παίζουν οι πρόωρες βροχοπτώσεις που σημειώνονται στη χώρα μας.\nΓια να μεταναστεύσουν οι μπεκάτσες δεν συγκεντρώνονται όλες μαζί. Η κάθε μία είναι από μόνη της έτοιμη ν’ αποδημήσει σύμφωνα με το ένστικτό της. Η μπεκάτσα οδηγός -που είναι πάντα πιο παλιό πουλί- ξεκινάει πρώτη και οι υπόλοιπες, που είναι έτοιμες να ταξιδέψουν παρακολουθούν το πέρασμα του οδηγού και ξεκινούν να ταξιδεύουν μαζί της. Έτσι μαζεύονται 5-6 πουλιά μαζί και συνεχίζουν το ταξίδι τους. Σε περίπτωση που σκοτωθεί ο οδηγός, τότε κάποιο άλλο «έξυπνο» πουλί τίθεται επικεφαλής της πτήσης.\nΟι πρώτες μπεκάτσες, «πρώιμες» μπεκάτσες, όπως συνηθίζουν να τις αποκαλούν οι κυνηγοί φτάνουν στην Ελλάδα στα μέσα Οκτώβρη. Είναι συνήθως νεαρά πουλιά που μετακινούνται νοτιότερα από τους τόπους αναπαραγωγής, άσχετα με τις καιρικές συνθήκες και την θερμοκρασία. Το κύμα αυτό των πουλιών διασκορπίζεται σε όλη την Ελλάδα και φτάνει έως τα νησιά, διαλέγοντας προσωρινά προσφιλείς τοποθεσίες που κρατούν υγρασία από νερά πρώιμων βροχών, ή σε ρέμματα που τρέχουν όλο το χρόνο ή σε ποτιστικές καλλιέργειες.\nΕπίσης τις συναντάμε κυρίως σε βορινές δασωμένες πλαγιές και σχετικά μεγάλα υψόμετρα. Τις συναντάμε σχεδόν παντού, κυρίως όταν έχουν προηγηθεί έντονες βροχοπτώσεις, ενώ σε περιόδους ξηρασίας θα τη βρούμε σε υγρά βαλτώδη σημεία. .\nΌλα τα θηράματα όμως δεν έχουν την ίδια αντοχή στις θερμικές διακυμάνσεις και είναι φυσικό οι ισχυρές αυξομειώσεις της θερμοκρασίας και οι απότομες μεταβολές των καιρικών συνθηκών να επηρεάζουν κατά διαφορετικό τρόπο τη μετανάστευση τους. Οι πρώιμοι παγετοί που σημειώνονται στις βόρειες χώρες της Ευρώπης αναγκάζουν τις μπεκάτσες να μετακινηθούν σε νοτιότερες περιοχές νωρίτερα απ’ ότι συνήθως . Έτσι ανάλογα με τις καιρικές συνθήκες που επικρατούν στις βόρειες περιοχές αναπαραγωγής, ξεκινούν και οι αποδημίες τους.\nΗ μπεκάτσα ταξιδεύει πάντα βράδυ και σε μικρές ομάδες που δεν ξεπερνούν τα πέντε ή έξι πουλιά. Η μέγιστη απόσταση που μπορεί να πετάξει τη βραδιά είναι 300 χλμ. το πολύ. Σημαντικό ρόλο στην αποδημία της μπεκάτσας παίζουν οι κατευθύνσεις και οι εντάσεις των ανέμων που επικρατούν στην περιοχή απ’ όπου θα ξεκινήσουν το ταξίδι τους, καθώς και σε όλη τη διάρκεια του ταξιδιού τους. Συνήθως τα αποδημητικά πουλιά στις φθινοπωρινές αποδημίες τους ταξιδεύουν με βόρειους κυρίως ανέμους. Η μπεκάτσα ταξιδεύει με ξάστερο ουρανό και κυρίως με βορειοανατολικούς, βορειοδυτικούς ή ακόμη και δυτικούς ανέμους ασθενών κυρίως εντάσεων χωρίς ρεύματα κρύου μόνο και μόνο για να την βοηθάει στο ταξίδι τους. Εάν η ένταση του ανέμου είναι χαμηλή και έχει νότιες διευθύνσεις τα ταξίδια της βελουδομάτας είναι ελάχιστα, ενώ σε περίπτωση πολύ μεγάλων εντάσεων συνήθως δεν έχουμε μετακινήσεις. Στην περίπτωση όμως που αποφασίζουν να πετάξουν, πετούνε σε χαμηλό ύψος για να αποφύγουν τη μεγάλη σφοδρότητα του ανέμου. Σε σπάνιες περιπτώσεις, συναντάμε μπεκάτσες όταν οι άνεμοι πνέουν από νότιες διευθύνσεις. Δεν πρέπει να ξεγελαστούμε όμως, διότι μερικά χιλιόμετρα πιο πέρα οι διευθύνσεις του αέρα μπορεί να είναι οι ιδανικότεροι για τις μετακινήσεις της.\nΘα την βρούμε συχνά σε χωράφια με λαχανικά ή σε δενδρότοπους οπωροφόρων που ποτίζονται, γιατί αυτοί οι τόποι της εξασφαλίζουν τροφή. Εκεί θα πρέπει την εποχή αυτή να την ψάξει ο κυνηγός, έχοντας πάντα υπ’όψη οτι η μπεκάτσα είναι πουλί που αγαπάει την υγρασία και τις χαμηλές θερμακρασίες ( οχι κάτω απ’το 0 C ). Θα την βρούμε επίσης σε μεγάλα υψόμετρα, σε δάση πλατύφυλλων με μεγάλα ξέφωτα που έχουν αρκετή ηλιοφάνεια και χαμηλή βλάστηση από θάμνους ή φτέρες, εάν έχουν προηγηθεί αρκετές βροχές που έχουν «προετοιμάσει» κατάλληλα το έδαφος για την αγαπημένοι της τροφή, τα σκουλήκια τα οποία ανεβαίνουν κοντά στην επιφάνεια του εδάφους ή τρέφονται με τα φύλλα των δασικών ειδών που έχουν πέσει στο έδαφος. Με βοριάδες και κρύο προτιμά τις προφυλαγμένες τοποθεσίες, ενώ με νότιους και υγρούς, τα ψηλώματα και τις πλαγιές με βόρειο προσανατολισμό.\nΑργότερα κατά τις 15 του Νοέμβρη, όταν η θερμοκρασία πέφτει αρκετά στην Βόρεια Ευρώπη και Ασία, ξεκινά το κύριο κύμα της μετανάστευσης. Αυτή την εποχή και στην Ελλάδα συνήθως έρχονται τα πρώτα γερά κρύα και πολλές φορές και τα χιόνια στα μεγάλα υψόμετρα. Οι μπεκάτσες που έρχονται τώρα είναι όλων των ηλικιών και κατευθύνονται σε γνωστούς τους τόπους διαχείμασης, ανάλογα με τον καιρό της ημέρας. Από μετρήσεις, στην Γαλλία κυρίως, έχει διαπιστωθεί ότι η ημερήσια μετακίνηση της μπεκάτσας μπορεί να φτάσει στην απόσταση των 400-500 χιλιομέτρων ανάλογα με τον άνεμο, γίνεται σχεδόν πάντα τις νυχτερινές ώρες (χωρίς να αποκλείονται την ημέρα) για την αποφυγή των εναέριων άρπαγων.\nΤα πουλιά θα παραμείνουν στις ίδιες τοποθεσίες εάν βρούν τις ιδανικές συνθήκες για τροφή και κάλυψη, χωρίς μεγάλη ενόχληση από θηρευτές όλων των κατηγοριών. Θα μετακινηθούν όμως εάν προκύψει παρατεταμένος παγετός ή ακόμα και συνεχόμενες ημέρες πολύ χαμηλών θερμοκρασιών. Το περίεργο είναι οτι η μετακίνηση αυτή, γίνεται πολλές φορές μαζικά λίγες ημέρες, ή ακόμα και μόνο μία ημέρα πριν ξεσπάσει η κακοκαιρία. Το αλάνθαστο ένστικτο του «μετεωρολόγου» λειτουργεί σαν καμπανάκι κινδύνου και τις σπρώχνει για μετακίνηση σε ηπιότερα κλίματα προς αναζήτηση ευκολότερων συνθηκών διατροφής. Τα σκουλήκια μετακινούνται σε μεγαλύτερο βάθος όσο πέφτει η θερμοκρασία για να αποφύγουν την κατάψυξη του υγρού τους σώματος και η επιφάνεια του εδάφους σκληραίνει υπερβολικά για την μύτη της μπεκάτσας. Εάν όμως υπάρχουν σχετικά κοντά στη περιοχή που έχει διαλέξει η μπεκάτσα για διαχείμαση, περιοχές με τρεχούμενα νερά και μικρά ρέματα προφυλαγμένα από τον παγετό και με ικανοποιητική βλάστηση για την κάλυψη, δεν θα μετακινηθεί πολύ μακριά και θα προτιμήσει να παραμείνει στην περιοχή, παραμένοντας εκεί για όσες ημέρες κρατήσει η κακοκαιρία.\nΈνας “ανεξήγητος” λόγος κάνει όλες τις μπεκάτσες να προτιμούν το ίδιο ακριβώς τμήμα του βιότοπου για την ημερήσια παραμονή τους, έστω και αν σχεδόν όλη η περιοχή μοιάζει στα μάτια του κυνηγού. Η ίδια «γωνιά» το ίδιο «χωράφι» θα φιλοξενεί κάθε χρόνο μπεκάτσες αν οι καιρικές συνθήκες είναι παρόμοιες.\nΚατά μία άποψη η εξήγηση αυτού το φαινομένου είναι ότι μεγάλα πουλιά σε ηλικία οδηγούν τα νεότερα κάθε χρονιάς, όχι μόνο στα ίδια ενδιαιτήματα, αλλά και στις ίδιες θέσεις των ενδιαιτημάτων . Οπότε αν κάποιο πουλί χαθεί για τον όποιο λόγο κάποιο άλλο καταλαμβάνει την θέση του συνήθως .\nΣε περιόδους που επικρατούν πολύ δυσμενείς καιρικές συνθήκες οι μπεκάτσες κατεβαίνουν πολύ χαμηλά, μέχρι δίπλα στη θάλασσα και βρίσκουν καταφύγιο στις καλυμμένες με βλάστηση περιοχές, σε πουρναρότοπους, στις όχθες ποταμών, σε ελαιώνες κ.α.\nΕκεί λοιπόν που η μπεκάτσα είναι πολύ ευάλωτη πρέπει να γίνει σωστή κυνηγετική διαχείριση και αν το απαιτεί η περίσταση να απαγορευτεί το κυνήγι της προς διαφύλαξη της διατήρησης των πληθυσμών της από υπερβολική θνησιμότητα είτε λόγω καιρικών συνθηκών είτε λόγω ευκολίας της κυνηγετικής κάρπωσης.\nΜην ξεχνάμε ότι αυτοί οι πληθυσμοί που επισκέπτονται την πατρίδας μας , είναι οι γεννήτορες των νέων γενεών του είδους και είναι αυτοί που θα οδηγήσουν τα νεώτερα πουλιά στην πατρίδας μας προς την εδώ διαχείμαση….\nΜία μελέτη στην Ιταλία\nΤέλος Σεπτεμβρίου του 2014 και στην Ιταλία: έχει κατέβει ένα ρεύμα κρύου πολικού αέρα. Ορισμένες περιοχές της Βόρειας Ρωσίας και της Σιβηρίας παγώνουν. Τις ίδιες μέρες διακρίνονται μπεκάτσες στο Τρεντίνο αλλά ακόμη και στον Βεζούβιο! Να είναι εκείνες; Είναι η ερώτηση που πολλοί κάνανε. Είναι δυνατόν;\nΜεγάλη κίνηση από τσίχλες και φάσσες, και το πρώτο μπάσιμο της μπεκάτσας γύρω στις 4 Οκτωβρίου στις Αλπεις και στα Βόρεια Απένινα.\nΠεριπτώσεις πάγου του εδάφους είχαμε μόνο στα εδάφη πιο κοντά στον πολικό κύκλο, ενώ νοτιότερα, στα σημαντικότερα μέρη ωοτοκίας και στους ρωσικούς και ηπειρωτικούς σταθμούς αναχώρησης, το κλίμα ήταν πάντα πιο ήπιο.\nΤα τελευταία χρόνια έχουμε διαπιστώσει ότι οι συναντήσεις στην Ιταλία, πριν από τον Οκτώβριο, αφορούν ντοπιάρικες μπεκάτσες που γεννήθηκαν στην περιοχή των Αλπεων. Επιβεβαιώνοντας τις ολοένα και συχνότερες αναφορές για μπεκάτσες που εμφανίζονται όλο τον χρόνο σε όλη την ιταλική χερσόνησο και όχι μόνο στα βόρεια.\nΑλλά αυτήν τη φορά, παρατηρώντας τη συμπεριφορά στο έδαφος, μπορούμε να πούμε ότι οι πρώτες μπεκάτσες του 2014 που καρπώθηκαν στην Ιταλία ήταν από μεταγαμήλια αποδημία, δηλαδή του περάσματος… του μπασίματος. Η πρόωρη άφιξή τους στη χερσόνησο ήταν αποτέλεσμα μιας μακράς διαδρομής, για ένα είδος που κάνει μια μετανάστευση που ορίζεται από τους ορνιθολόγους ως μεσαίας ή μικρής εμβέλειας.\nΑς θυμηθούμε ότι οι αποδημίες μεγάλης εμβέλειας είναι αυτές που διασχίζουν τον Ισημερινό, σίγουρα δεν είναι αυτή η περίπτωση της μπεκάτσας. Συνήθως οι μπεκάτσες που γεννιούνται στη Βόρεια Σκανδιναβία και διαχειμάζουν σε Σκοτία – Ιρλανδία εκτελούν μια σύντομη αποδημία. Ξέρουμε ότι οι μπεκάτσες που γεννήθηκαν σε πιο βορειοανατολικά εδάφη κάνουν μια μεταναστευτική διαδρομή μέσου τύπου, με στόχο τη διαχείμαση σε χώρες της Μεσόγειου, ίσως και της Βόρειας Αφρικής.\nΟσες γεννήθηκαν σε χαμηλό ηπειρωτικό γεωγραφικό πλάτος (Κεντρική και Νότια Ρωσία) κάνουν ένα σύντομο ταξίδι, ξεχειμωνιάζοντας στη Γαλλία, την Ισπανία, την Ιταλία, την Ελλάδα αλλά και τη Μαύρη Θάλασσα.\nΑλλά είναι πάντα έτσι; Οχι. Γιατί, εκτός από όλες αυτές τις διαφορετικές στρατηγικές μετανάστευσης, είναι αναγκαίο να προστεθεί η λεγόμενη μετανάστευση με απόρριψη και μια αυξανόμενη ενδημικότητα της μπεκάτσας σε επιλεγμένους τόπους.\nΗ βιολογία και η συμπεριφορά της στο φυσικό περιβάλλον θα μας δώσει μια εξήγηση. Η μεταγαμιαία μετανάστευση, ή το πέρασμα του φθινοπώρου, ενεργοποιείται σε κάθε μπεκάτσα, από την αντίληψη της φωτοπεριόδου. Κάθε μπεκάτσα αποφασίζει τη μετανάστευσή «της». Ξεκινά με την υπερφαγία για να αποθηκεύσουν λίπος και να πετύχουν ένα βάρος κατάλληλο για την πτήση. Να αναστείλουν την αλλαγή των φτερών και να επικεντρωθούν στην αναχώρηση.\nΑλλά δεν αναχωρούν όλες. Το γεγονός ότι το συγκεκριμένο είδος έχει τις ατομικές στρατηγικές επιβίωσης και προσωπικές γνώσεις και εμπειρίες, κάνει την κάθε μπεκάτσα να αποφασίζει για τη μετανάστευσή της με πλήρη ανεξαρτησία: ανάλογα με την ηλικία, το φύλο και την περιοχή φωλεοποίησης. Αν και μερικοί ισχυρίζονται ότι τις έχουν δει πολλές μαζί, η μπεκάτσα δεν ζει σε μεγάλες ομάδες, δεν έχει κοινωνικές συμπεριφορές. Επομένως, δεν ωφελείται από την αλληλεγγύη του σμήνους, ούτε από τη βοήθεια των γονιών για να αποφασίσει πότε, πού και πώς θα ξεκινήσει. Δεν υπάρχει σμήνος μπεκάτσας όπου ένα θηλυκό είναι ο αρχηγός του σμήνους και αναλαμβάνει την ευθύνη της πορείας και της κατεύθυνσης, όπου τα νεαρά πουλιά γλιτώνουν το ζόρι πετώντας στα ίχνη των γονέων.\nΗ μπεκάτσα δεν θα γνωρίσει ποτέ τον πατέρα, γιατί είναι πολυγαμικός και απουσιάζει από τη γονική μέριμνα. Στη συνέχεια, θα απομακρυνθεί πολύ γρήγορα και από τη μητέρα και θα μεγαλώσει μόνο ή με τα συνομήλικα άτομα των γειτονικών φωλιών. Κανείς δεν τους λέει πότε να μεταναστεύσουν. Μόνο ο ρυθμός του δικού τους βιολογικού ρολογιού ενεργοποιείται με τη διάρκεια του φωτός. Κανείς δεν τους λέει πού να πάνε, μόνο ένα μήνυμα σκιαγραφημένο από το μαγνητικό πεδίο μπροστά στα μάτια της, με τις λέξεις «πήγαινε από βορειοανατολικά προς τα νοτιοδυτικά». Αυτός είναι ο εξοπλισμός επιβίωσης που προσφέρεται στα νεαρά πουλιά, δηλαδή στις μπεκάτσες που γεννήθηκαν το έτος της πρώτης μετανάστευσής τους.\nΠρόωρες ή αργοπορημένες, φθάνουν στην Ιταλία από τον Οκτώβριο έως τον Δεκέμβριο. Ετσι φαίνεται, ότι τα νεαρά πουλιά δεν ξεκινούν όλα την ίδια χρονική στιγμή. Εξαρτάται από το γεωγραφικό πλάτος της γέννησης. Τα νεαρά πουλιά που γεννήθηκαν πιο βόρεια αναχωρούν πρώτα και ξεπερνούν τα άλλα που γεννήθηκαν νοτιότερα. Για την ακρίβεια πετούν από πάνω τους και εκτελούν αυτήν τη μετανάστευση που ονομάζεται «άλματα κριαριού».\nΚάνοντας αρκετές στάσεις στη διάρκεια της μετανάστευσης, να το θυμάστε αυτό, άγνωστες για τα νέα πουλιά, όπως είναι άγνωστοι σε αυτά ο ήχος των κουδουνιών και του μπίπερ, του λαχανιάσματος των σκυλιών και ο ρυθμός των βημάτων μας.\nΚάθε μπεκάτσα αποφασίζει πότε να κάνει στάση ανάλογα με τους παράγοντες ανεύρεσης τροφής, για να αντλεί ενέργεια για την αντιμετώπιση των περαιτέρω προορισμών. Αδιαφορώντας για οποιαδήποτε ανθρώπινη διατάραξη με γνώμονα το τοπικό κλίμα και τις διαταραχές που επηρεάζουν την απόδοση της πτήσης. Υπάρχει, βέβαια, η έλλειψη εμπειρίας και μόνο το ένστικτο στηρίζει τα νέα πουλιά. Οπως και τους ενήλικες τους διασώζει η εμπειρία, τουλάχιστον ενός έτους, η οποία τους έκανε να επιβιώσουν σε δύο μεταναστεύσεις…\nΗ ενήλικη μπεκάτσα γνωρίζει τις δυσκολίες που αντιμετώπισε, την προηγούμενη χρονιά, τους έμπειρους μπεκατσοκυνηγούς που συνάντησε και τους ξεγέλασε και το θυμάται αυτό καλά. Βασίζεται κυρίως στις… αναφορές του ουρανού (θέση των άστρων και των πλανητών) και θυμάται τις περιοχές που βρίσκονται στην επιφάνεια της γης (διαβάσεις, κορυφές, μονοπάτια λίμνες και ποτάμια). Ετσι, επιστρέφει πιστά στα ίδια μέρη, κάθε εποχή και όλο και πιο πονηρή, από πέρυσι.\nΑποδημία σε απόρριψη\nΠέρυσι, 1η Νοεμβρίου 2014. Στα Απένινα της Φλωρεντίας βρέθηκε μια μπεκάτσα στην οποία έβαλαν δαχτυλίδι στην Κορσική! Ενα ενήλικο άτομο με τουλάχιστον δύο χρόνια ζωής, άλλα δύο που πέρασε από τον Ιανουάριο του 2012, το έτος της δακτυλίωσής της. Μια μπεκάτσα, τουλάχιστον τεσσάρων χρονών, που τη θήρευσαν κατά τη συνηθισμένη μεταναστευτική πορεία της που αντιστοιχεί στον παραδοσιακό διάδρομο βόρρεια-νοτιοανατολικά-δυτικά από τη Ρωσία διασχίζει την Ουγγαρία και την Κροατία. Η προσγείωση στην Τοσκάνη αυτήν τη φορά δεν της έφερε τύχη και δεν μπόρεσε να φτάσει στην πολυαγαπημένη της Κορσική.\nΗ Σαρδηνία και η Κορσική είναι δύο ιδανικές περιοχές διαχείμασης του είδους, ιδιαίτερα των ενηλίκων, λαμβάνοντας πάντα υπόψη τους κλιματικούς παράγοντες που διαταράσσουν τη διαδρομή.\nΗ Σαρδηνία είχε μια μεγάλη εισβολή ενήλικων πουλιών τον Ιανουάριο του 2014 επιβεβαιώνοντας την παρατεταμένη διαμονή των ίδιων μπεκατσών σε ζώνες που βρίσκονται πιο κοντά στις περιοχές αναπαραγωγής. Είναι κυρίως τα ενήλικα αρσενικά που συμπεριφέρονται έτσι. Προσπαθούν να παραμείνουν όσο το δυνατόν περισσότερο κοντά στα μέρη που θα κυριαρχήσουν για την αναπαραγωγή.\nΠρόκειται για ένα εξελικτικό σχέδιο για να γλιτώσουν από τις δυσκολίες και τους κινδύνους της μετανάστευσης, αποτέλεσμα της εμπειρίας από τις νέες κλιματικές αλλαγές που έχουμε καταγράψει στην Παλαιοαρκτική. Αυτή η συμπεριφορά των ενήλικων αρσενικών ονομάζεται μετανάστευση σε απόρριψη. Οπου ο όρος απόρριψη θεωρείται ως μια συμπεριφορά σχεδόν τεμπέλικη επειδή δεν ακολουθούν την ευφορία της μετανάστευσης των νεαρών πουλιών. Μιλάμε μόνο για τα ενήλικα αρσενικά, επειδή τα ενήλικα θηλυκά φαίνεται να υιοθετούν μια άλλη στρατηγική που απαιτεί να φύγουν νωρίτερα, ίσως για να φτάσουν πιο γρήγορα και με λιγότερο κίνδυνο στις περιοχές διαχείμασης.\nΕν ολίγοις: «οι μητέρες και οι γιαγιάδες» υποβάλλονται σε μακρινά ταξίδια με πολλές μεταναστευτικές στάσεις. «Οι πατεράδες και οι παππούδες» παραμένουν όσο είναι δυνατόν περισσότερο στις ευτυχισμένες περιοχές του ζευγαρώματος και των γαμήλιων παρελάσεών τους. Ως εκ τούτου, η προγαμιαία μετανάστευση θα μειωθεί και θα καταλαμβάνουν πιο γρήγορα τις περιοχές όπου θα συχνάζουν τα θηλυκά, υπερασπίζοντάς τα σθεναρά από τον ανταγωνισμό: κυρίως των νέων αρσενικών, που έγιναν ενήλικοι μετά την πρώτη προγαμήλια μετανάστευσή τους.\nΑυτή η μετανάστευση «στην απόρριψη» ευνοείται από τουλάχιστον τρεις παράγοντες. Πρώτος έχει να κάνει με την επιγενετική, όρος φαινομενικά δύσκολος, αλλά αυτό δεν είναι άλλο από την αλληλεπίδραση των γονιδίων και της εμπειρίας. O δεύτερος παράγοντας έχει να κάνει με την ίδια τη βιολογία του ενήλικου αρσενικού: πιο ανθεκτικοί στη μείωση των θερμοκρασιών και πιο έμπειροι στην εύρεση τροφής. Τρίτος και τελευταίος παράγοντας είναι ακριβώς εκείνος της επίδρασης του κλίματος. Δηλαδή ο ενήλικος μπορεί να είναι πονηρός, τεμπέλης και ιδιαίτερα έξυπνος ξέροντας να τρέφεται ακόμα και σε δύσκολες συνθήκες, αλλά όταν το έδαφος παγώνει και δεν θέλει να λιμοκτονήσει, θα πρέπει υποχρεωτικά να μεταναστεύσει.\nΗ τάση του κλίματος στη Παλαιοαρκτική, εδώ τουλάχιστον και μια δεκαετία, δείχνει ότι η παγωνιά δεν διαρκεί πολύ. Τα μεγάλα κύματα του πολικού κρύου που σκληραίνουν τα εδάφη παγώνοντας το χιόνι, εμφανίζονται όλο και πιο σπάνια και αναβάλλονται στον αργοπορημένο χειμώνα και συχνά αντιστρέφονται από τις απότομες αυξήσεις της θερμοκρασίας.\nΗ άνοδος της θερμοκρασίας έχει ανοίξει τεράστιες ζώνες πέρα από τις Αλπεις που ήταν αφιλόξενες πριν από λίγα χρόνια για την μπεκάτσα.\nΥπάρχει μια ζώνη που ξεκινάει από την Αυστρία προς την Τσεχία και από τη Σλοβακία στην Ουγγαρία, κατάλληλη για παρατεταμένη διαμονή. Αυτό διαπιστώθηκε μόλις τον περασμένο Νοέμβριο. Οι μπεκάτσες έχουν μετακινηθεί από τη Ρωσία, αλλά δεν έχουν μπει στη Μεσόγειο, σταματώντας σε περιοχές που έγιναν ευνοϊκές για να τραφούν και με λιγότερη όχληση από ανθρώπινες δραστηριότητες.\nΠρόσφατα, ορισμένες από αυτές τις μπεκάτσες φαίνεται ότι έχουν αποφασίσει να μη μετακινούνται πια επιλέγοντας τη μονιμότητα.\nΑπό το επόμενο έτος,η Ελβετία, στα γαλλόφωνα καντόνια της, θα ξεκινήσει μια λεπτομερή μελέτη των ενδημικών μπεκατσών της. Μέχρι σήμερα, είναι γνωστές και απογραφόμενες ως ενδημικές μπεκάτσες στην Κεντρική Γαλλία και την Ιρλανδία, καθώς και ορισμένες που αφορούν τις ενδοχώριες κοιλάδες των ιταλικών Αλπεων. Το υγρό τροπικό κλίμα που πλήττει την Ιταλία, αν καταλήξει τα επόμενα χρόνια ως μια σταθερή τάση, μετατρέποντας τον βαρύ χειμώνα και το ξηρό καλοκαίρι σε μια και μοναδική βροχερή εποχή, σίγουρα θα ευνοήσει το φαινόμενο της μονιμότητας της μπεκάτσας σε ορισμένες ιταλικές περιοχές.\nΑπό τη στιγμή που είναι καθορισμένες οι αρχές της φωτοπεριόδου και των ευνοϊκών ή των δυσμενών εδαφών για τη διαθεσιμότητα τροφής, θα πρέπει να εξετάσουμε τις κλιματικές διαταραχές που τις αναγκάζουν να αλλάζουν τις μεταναστευτικές οδούς. Η μπεκάτσα μεταναστεύει τη νύχτα επειδή ο άνεμος κοπάζει. Προτιμά ξάστερες νύχτες, ενώ η συννεφιά δεν τη φοβίζει. Η έντονη βροχή, αντίθετα, και η ομίχλη είναι παράγοντες που αναστέλλουν την πτήση της. Ενώ οι έντονες διαταραχές του ανέμου, όπως ο βόρειος άνεμος και οι αντίθετοι άνεμοι όπως ο σιρόκος, την κάνουν να αλλάξει την κατεύθυνσή της.\nΟταν κάθε μπεκάτσα έχει την εμπειρία της, οι αιφνίδιες κλιματικές αλλαγές επηρεάζουν το σύνολο του πληθυσμού. Γι’ αυτό αν θέλουμε το κυνήγι να είναι απολύτως βιώσιμο, πρέπει να παρέχει τα απαραίτητα δεδομένα για την κατάρτιση στατιστικών στοιχείων, ώστε να μας δώσει την ευκαιρία να εμβαθύνουμε τη γνώση μας για το είδος αυτό…\nΣτη Βρετανία η κατάλληλη μέθοδος μέτρησης των πτηνών χρησιμοποιεί δεδομένα από το εποχικό ρόντινγκτων αρσενικών (Hoodless et al. 2006). Διαπιστώθηκε ότι, οι καλύτεροι μήνες για την καταμέτρηση είναι ο Μάιος και ο Ιούνιος, και ότι η ανίχνευση του 83% των αρσενικών που περνάνε από ένα σταθερό σημείο πρέπει να έχει ολοκληρωθεί μέσα σε 1 ώρα και να αρχίζει 15 λεπτά πριν το ηλιοβασίλεμα (Hoodless et al. 2006).\nΣτη Γαλλία, επίσης, διαπιστώθηκε ότι οι πρακτικές δασικής διαχείρισης θα πρέπει να αποσκοπούν στη διατήρηση πλουσίων σε χούμο θαμνωδών εκτάσεων, με επιλεκτική κοπή δέντρων που βελτιώνουν την ποιότητα του εδάφους (Duriez et al. 2005b). Τα πουλιά μπορούν επίσης να επωφεληθούν από την αγρανάπαυση, την οριοθέτηση προστατευομένων χώρων και την απλούστευση των γεωργικών πρακτικών (π.χ. με τη μείωση οργώματος του εδάφους και άμεση σπορά) (Duriez et al. 2005b)\nΩστόσο, αυτό ισχύει αυστηρά κατά μέσον όρο και σε παγκόσμιο επίπεδο, διότι οι πιέσεις που υφίσταται το είδος από το κυνήγι, ειδικά στον ευρωπαϊκό χώρο είναι μεγάλες . Γι αυτό και στην Ευρώπη, οι πληθυσμοί της μπεκάτσας μειώνονται.\nΈτσι, και στην Ελλάδα, παρά τη έλλειψη επαρκών νεότερων δεδομένων, υπήρχαν κάποια λιγοστά άτομα που κάποτε φώλιαζαν στη χώρα (1995-2000), τα οποία σήμερα πιθανότατα δεν υφίστανται πλέον.\nΑπό που έρχονται οι μπεκάτσες στην Ελλάδα; ( συγραφ. ο Χρήστος Σώκος Θηραματολόγος Msc )\nΣτη χώρα μας δεν διεξάγεται κάποιο πρόγραμμα δακτυλίωσης της μπεκάτσας, σε αντίθεση με άλλες χώρες της Μεσογείου όπου το είδος διαχειμάζει, αλλά και τη βορειανατολική Ευρώπη όπου το είδος αναπαράγεται.\nΣυνεπώς, ενώ στην Ισπανία υπάρχουν στοιχεία για εκατοντάδες δακτυλιωμένες μπεκάτσες και στη Γαλλία για χιλιάδες, στην Ελλάδα μέχρι σήμερα έχουν αναφερθεί μόνο 40 περίπου δακτυλίδια από τους μπεκατσοκυνηγούς μας.\nΤα στοιχεία καταγράφονται στο αρχείο της Κυνηγετικής Ομοσπονδίας Μακεδονίας και Θράκης και κοινοποιούνται στο Ελληνικό Κέντρο Δακτυλίωσης και στο αντίστοιχο κέντρο του εξωτερικού όπου ανήκει το δακτυλίδι.\nΤο παλαιότερο δακτυλίδι του αρχείου αναφέρεται σε μπεκάτσα η οποία θηρεύτηκε στη Μυτιλήνη στις 4/2/1933 και είχε δακτυλιωθεί στις 3/7/1932 στην Ουκρανία.\nΚαθώς η μπεκάτσα έχει μεγάλη φυσική θνησιμότητα και κάρπωση από τη θήρα, τα περισσότερα πτηνα ανευρίσκονται σε διάστημα λίγων μηνών μετά τη δακτυλίωση.\nΤο μεγαλύτερο χρονικό διάστημα μεταξύ δακτυλίωσης και ανέυρεσης ήταν 4,5 έτη. Η μπεκάτσα δακτυλιώθηκε στις 3/6/1967 στη Φιλανδία και βρέθηκε στη Ρόδο στις 16/12/1971.\nΑπό το χάρτη διαπιστώνουμε πως οι περισσότερες μπεκάτσες έρχονται κυρίως από τη Ρωσία και τη Φιλανδία διανύοντας μια απόσταση 2.500km κατά μέσο όρο.\nΠεριοχές όπου οι μπεκάτσες δακτυλιώθηκαν και βρέθηκαν στην Ελλάδα.\nΤο μέγεθος των μαύρων κύκλων υποδεικνύει τον αριθμό των δακτυλιωμένων μπεκατσών: μικρό = 1 πτηνό, μεσαίο = 2 πτηνά, μεγάλο = περισσότερα από 2 πτηνά.\nΕπιμέλεια g. peppas\nΦωτο – απο το Διαδίκτυο,\nΠηγές : το Κυνήγι στην Ελλαδα και όχι μόνο – http:www.gpeppas.gr\nη ΜΕΛΕΤΗ ΤΩΝ ΜΕΤΑΝΑΣΤΕΥΤΙΚΩΝ ΠΟΥΛΙΩΝ ΣΤΗΝ ΕΛΛΑΔΑ ΚΑΙ ΤΗ ΝΟΤΙΑ ΟΥΚΡΑΝΙΑ ,\nThis entry was posted on 16/01/2017 by Δίκαννο20gauge in Άγρια Ζωή,Θηράματα and tagged Μπεκάτσες, αποδημία Μπεκατσών.


Το Αφηρημένο Blog: Το Σκίτσο της Ημέρας 8.8.2021\nΗ μάχη του πυροσβέστη με τις αδηφάγες φλόγες που καταβροχθίζουν τα δάση καίγοντας τα πάντα στο πέρασμα τους από τη μια. Από την άλλη η κριτική εκ του ασφαλούς στα κοινωνικά δίκτυα και κυρίως στο facebook και twitter. Σκίτσο του Χρήστου Παπανίκου.\nΚαι ένα ακόμη σκίτσο του ιδίου:\nΜετά το περασμα της πύρινης λαίλαπας από το σπίτι, με τη θλίψη ζωγραφισμένη στο πρόσωπο της κυρίας, αλλά και την ελπίδα στο βλέμμα του κυρίου που κοιτάζει ψηλά μέσα από την μισοκαμμένη στέγη. Σκίτσο του Χρήστου Παπανίκου.\nΔείτε και αυτό: Σκίτσα για τις πυρκαγίες τον Αύγουστο του 2021


Μήνας του μέλιτος: Προορισμοί για κάθε εποχή με την #Aegean ! | Yes I Do\nΜήνας του μέλιτος: Προορισμοί για κάθε εποχή με την #Aegean !\nΕίτε κάνεις καλοκαιρινό γάμο, είτε κάνεις χειμερινό, είτε κάνεις μεγάλο είτε μικρό, είτε ακολουθήσεις όλα τα εθιμοτυπικά είτε όχι, ένα είναι σίγουρο! Από την πρώτη στιγμή θα σκέφτεσαι το μήνα του μέλιτος. Και μιας και ο μήνας του μέλιτος είναι πιθανότατα οι τελευταίες ανέμελες διακοπές σας σαν ζευγάρι, καθώς μετά αρχίζουν οι υποχρεώσεις να τρέχουν και οι διακοπές περιορίζονται, οφείλετε να τον οργανώσετε όσο πιο τέλειο γίνεται, από την αρχή μέχρι το τέλος!\nΦρόνιμο είναι λοιπόν όταν αποφασίσετε το πότε θα παντρευτείτε να έχετε στο νου σας και το που θέλετε να πάτε για μήνα του μέλιτος, όπως και το πως. Γιατί ταξίδι δεν είναι μόνο ο προορισμός αλλά και η διαδρομή, και αν δεν είναι καλή θα χαλάσει η μαγεία όλου του ταξιδιού. Με την Aegean όμως αυτό δεν είναι πρόβλημα για εσάς, γιατί σας δίνει επιλογές για ταξίδια ανάμεσα σε 100 προορισμούς σε 42 χώρες, ενώ παράλληλα το εξαίρετο service που σας προσφέρουν στα 35.000 πόδια ανταποκρίνεται πλήρως σε αυτό που έχετε στο μυαλό σας όταν σκέφτεστε μήνα του μέλιτος.\nΡίχνοντας μια ματιά στους προορισμούς της Aegean σε Ευρώπη και Μέση Ανατολή σίγουρα θα μπερδευτείτε, για αυτό και κάναμε εμείς την άσκηση για εσάς και σας προτείνουμε alternative προορισμούς για καλοκαίρι και χειμώνα.\nΑν ο γάμος γίνει καλοκαίρι τότε μάλλον θα θέλετε να κινηθείτε στη λογική λίγο κρασί, λίγο θάλασσα και το αγόρι μου. Βαρκελώνη, Κατάνια και Μασσαλία σε καλούν. Παραθαλάσσιες πανέμορφες ευρωπαϊκές πόλεις.\nΗ Βαρκελώνη στιγματισμένη από τα περίεργα, εκκεντρικά και πολύ όμορφα κτίσματα του Γκαουντί, και μία ακρογιαλιά που δεν τελειώνει όσο βλέπει το μάτι σου. Η Κατάνια, η δεύτερη σε έκταση πόλη της Σικελίας με θέα στο ηφαίστειο της Αίτνας που κόβει την ανάσα. Τέλος, η Μασσαλία είναι γνωστή για τα σαπούνια της και όταν θα γυρίσετε από εκεί, οι μπουρμπουλήθρες θα είναι ένα μόνο από τα πολλά πράγματα που θα εντυπωθούν στη μνήμη σας, μιας και πρόκειται για την παλαιότερη πόλη της Γαλλίας, άρα ο πολιτισμός και η κουλτούρα της θα σας συγκλονίσουν.\nΑν πάλι παντρεύεστε χειμώνα ή συνεχίζετε στο ίδιο μοτίβο με του κρύου ή ταξιδεύετε σε πιο ζεστές πολιτείες. Άμπου Ντάμπι, Κάιρο για να ζεσταθείτε και Κοπεγχάγη ή Στοκχόλμη για να δείτε χιόνι.\nΆμπου Ντάμπι, γνωστό για το θρυλικό ταξίδι που υποτίθεται ότι έκαναν τα κορίτσια του Sex and the City στη δεύτερη ταινία τους. Ξενοδοχεία χλιδάτα, με σπα και πισίνες σας περιμένουν, ενώ ο γαμπρός θα ξεδώσει στις πίστες της Φόρμουλα 1.\nΤο Κάιρο από την άλλη προτείνεται για τους λάτρεις της ιστορίας μιας και πρόκειται για ένα προορισμό κάτω από τη γη του οποίου υπάρχουν θαμμένες αρχαιότητες, αλλά και τους φαν των αντιθέσεων μιας και συνδυάζει την έρημο με το Νείλο και οι εικόνες εναλλάσσονται συνεχώς.\nΚαι περνώντας στα βόρεια πρώτα η Κοπεγχάγη με τη μικρή γοργόνα, τα παλάτια και το βασιλικό θέατρο έρχεται να παρουσιάσει μία άλλη πλευρά της Ευρώπης, πιο βασιλική και πιο upscale μιας και λέγεται ότι είναι μία από τις πόλεις με το καλύτερο επίπεδο ζωής. Μουσεία, βαρκάδες και βόλτες σε περιμένουν για να ανακαλύψεις την πρωτεύουσα της Δανίας.\nΑν πάλι συμφωνείτε με το ρητό κρύο κρύο καιρός για δύο, τότε δεν θα πάτε αλλού από Στοκχόλμη. Πρόκειται για μία πόλη ανάμεσα σε γέφυρες όπως μαρτυρά το όνομά της, επομένως οι ρομαντικές βαρκάδες χαρακτηρίζουν την πόλη αυτή, όπως και οι βόλτες στους κήπους της που καλύπτουν το 1/3 της πόλης.\nΚαι οι επιλογές σε πόλεις δεν τελειώνουν. Διάθεση να έχετε να σχεδιάσετε το μήνα του μέλιτος σας και ανάμεσα σε τόσους προορισμούς που πετάει η Aegean σίγουρα θα βρείτε το δικό σας ρομαντικό προορισμό για να ξεκινήσετε το next day του γάμου σας.\nΓια περισσότερες πληροφορίες κάντε κλικ στο www.aegeanair.com και like στα Social Media της εταιρείας ενώ γραφτείτε στο newsletter της Aegean για να μαθαίνετε πρώτοι από όλους τις προσφορές.\nΜπορείς να διαβάσεις όλες τις προτάσεις για μήνα του μέλιτος από την Aegean airlines και στο πρώτο τεύχος του #yesidogr_freepress!\nAegean airlines a star alliance member\nπροτάσεις για μήνα του μέλιτος\nμήνας του μέλιτος από την Aegean


Επιβεβαιώνει την αποχώρησή του από το Eurogroup ο Γιούνκερ - Flashnews.gr\nΕπιβεβαιώνει την αποχώρησή του από το Eurogroup ο Γιούνκερ\nΤην πρόθεσή του να παραδώσει τα ηνία του Eurogroup, μετά από μια θητεία επτάμισι ετών επιβεβαίωσε ο πρωθυπουργός του Λουξεμβούργου Ζαν-Κλοντ Γιούνκερ, μετά το πέρας της διήμερης συνόδου κορυφής της Ευρωπαϊκής Ένωσης στις Βρυξέλλες.\nΣε δηλώσεις του προς δημοσιογράφους, ο κ. Γιούνκερ ανέφερε ότι έχει αισθανθεί «μεγάλο εκνευρισμό και αμέτρητες απογοητεύσεις» στη διάρκεια της θητείας του, αλλά αυτό όπως είπε, δεν είναι ο λόγος» για την απόφασή του. «Είναι απλά ένα πραγματικό πρόβλημα χρόνου.\nΛόγω της κρίσης μόλις που καταφέρνω να ανταποκριθώ τόσο στην εργασία που πρέπει να φέρω σε πέρας στο Λουξεμβούργο όσο και στην πολύ επίπονη εργασία στο Eurogroup», διευκρίνισε.\nΑρκετοί ομόλογοί του προσπάθησαν να τον αποτρέψουν από την αποχώρηση, αλλά ο ίδιος είπε ότι έχει λάβει την απόφασή του.\nΟ κ. Γιούνκερ, ο οποίος είναι επίσης και ο μακροβιότερος πρωθυπουργός στην Ε.Ε., αποτέλεσε βασικό παράγοντα στη διαχείριση της διετούς κρίσης χρέους της ευρωζώνης, αν και αρκετές φορές έχει επισκιαστεί από την κυριαρχική επιρροή της Γαλλίας και της Γερμανίας.\nΗ εντολή του προέδρου του Eurogroup λήγει τον Ιούνιο. Χθες το βράδυ, έκανε υπαινιγμούς για τις προθέσεις του, λέγοντας στους δημοσιογράφους στη σύνοδο κορυφής της Ε.Ε. ότι ο επόμενος επικεφαλής του Eurogroup «πιθανώς» να μην είναι αυτός. Σήμερα, πρόσθεσε πάντως ότι έχει επιφορτιστεί, μαζί με τον πρόεδρο της Ένωσης Χέρμαν Βαν Ρόμπεϊ, να βρει έναν διάδοχο για τον εαυτό του, καθώς και να αναζητήσει υποψήφιους για την κάλυψη πολλών άλλων ευρωπαϊκών οικονομικών θέσεων.\nΟ νέος πρόεδρος του Eurogroup θα πρέπει να είναι, όπως είπε, «κάποιος που έχει τις δικές του απόψεις», αλλά την ίδια στιγμή να είναι «έτοιμος να ακούσει τις σκέψεις που δημιουργούνται στα βόρεια, τα νότια, τα ανατολικά και τα δυτικά της ευρωζώνης».\nΠαρασκευή, 2 Μαρτίου 2012, 19:32


«ΜΑΥΡΗ ΘΥΕΛΛΑ»: Μπλοκάρει την άνοδο ο Νέστος; – Taklin.gr\n«ΜΑΥΡΗ ΘΥΕΛΛΑ»: Μπλοκάρει την άνοδο ο Νέστος;\nΤελικά όλο προβλήματα προκύπτουν και δεν αφήνουν με τίποτα την ομάδα να ησυχάσει.\nΌσον αφορά σε ποια κατηγορία θα παίζει τη νέα αγωνιστική περίοδο και ενώ όλα ήταν έτοιμα και ήταν κατά μεγάλο ποσοστό σίγουρο ότι η Μαύρη Θύελλα τη νέα αγωνιστική σεζόν θα αγωνίζεται στην νέα επαγγελματική Football League αργά το βράδυ άλλαξαν αρκετά δεδομένα με την περίπτωση του Νέστου Χρυσούπολης.\nΚαι εννοούμε παρακάτω τι σημαίνει αυτό. Στην βαθμολογία την γενική των ομίλων της Γ’ Εθνικής ο Νέστος ολοκλήρωσε το πρωτάθλημα με 65 βαθμούς ενώ αντίθετα η Καλαμάτα με 63 βαθμούς.\nΟ Νέστος έχει 65 βαθμούς στο πρωτάθλημα του 1ου ομίλου της Γ’ Εθνικής και η Μαύρη Θύελλα 63, στον 8ο.\nΤα γκολ για τον Νέστου 52-14 (+38) και για την Καλαμάτα 45-12 (+33).\nΣτην ειδική όμως βαθμολογία των μπαράζ η Καλαμάτα είναι στην δεύτερη θέση με τρεις βαθμούς, θυμίζουμε νίκη με Διαγόρα Ρόδου 2-1 και ο Νέστος Χρυσούπολης με έναν βαθμό.\nΜένει λοιπόν η ΕΠΟ να ξεκαθαρίσει τι θα μετρήσει από τα δύο για να γνωρίζουν και οι ομάδες τι θα κάνουν από δω και πέρα όσο αφορά το μεταγραφικό κομμάτι.\nΔυστυχώς πλέον δεν είναι στο χέρι μας για απευθείας άνοδο στην Γ’ Εθνική και δυστυχώς και πάλι λέμε ας μην αρχίσουμε να θυμόμαστε τι έγινε πέρυσι και χάθηκε μέσα τα χέρια μας η άνοδος και τώρα τρέχουμε για να σωθούμε από την ΕΠΟ και το τι θα αποφασίσει.\n7 Αυγούστου 2019 at 23:57\nΣΕ ΕΙΔΙΚΗ ΒΑΘΜΟΛΟΓΙΑ ΤΩΝ ΜΠΑΡΑΖ Η ΚΑΛΑΜΑΤΑ ΕΙΝΑΙ ΠΡΩΤΗ ΜΕ 3 ΑΙΟΛΙΚΟΣ ΚΑΙ ΝΕΣΤΟΣ ΜΕ 1 ΚΑΙ ΝΙΚΗ ΜΕ 0.ΔΕΝ ΝΟΜΙΖΩ ΟΜΩΣ ΟΤΙ Ο ΚΑΠ ΑΝΑΦΕΡΕΙ ΚΑΤΙ ΤΕΤΟΙΟ ΑΛΛΑ ΤΕΛΙΚΗ ΒΑΘΜΟΛΟΓΙΑ ΟΜΙΛΩΝ, ΠΡΟΣΑΡΜΟΖΟΝΤΑΣ ΤΗΝ ΒΑΘΜΟΛΟΓΙΑ ΣΕ ΙΣΑΡΙΘΜΟΥΣ ΑΓΩΝΕΣ.ΑΡΑ…ΑΣ ΕΛΠΙΣΟΥΜΕ ΟΤΙ ΚΑΠΟΙΟΣ ΑΠΟ ΤΟΥΣ ΝΙΚΗ Η ΝΕΣΤΟ ΔΕΝ ΘΑ ΚΑΤΕΒΟΥΝ ΣΤΗΝ FOOTBALL LEAGUE…\n«ΜΑΥΡΗ ΘΥΕΛΛΑ»: Ενθουσιασμός και συναγερμός παράλληλα για την συμμετοχή στη Football League\n«ΜΑΥΡΗ ΘΥΕΛΛΑ»: Ισόπαλο 1-1 το πρώτο φιλικό. Άρεσε η Καλαμάτα


Σχόλια της Περιφέρειας για την αποφασιστικότητα της κυβέρνησης να στηρίξει τους πληγέντες - Kalamata Journal\nΔευτέρα, 12 Σεπτεμβρίου 2016 23:35\n«Ο αγροτικός μας κόσμος, ο κτηνοτροφικός μας κόσμος, έχει πληγεί ιδιαίτερα σε μια Περιφερειακή Ενότητα όπου αποτελεί για μας πρώτο παράγοντα ανάπτυξης. Ο κ. περιφερειάρχης, επειδή έχουμε ακούσει πάρα πολλά από τα υπουργικά κλιμάκια που μας έχουν επισκεφθεί, ζήτησε από τον κ. υπουργό μέσα σε 15 ημέρες να μας έχει στείλει συγκεκριμένο χρονοδιάγραμμα και σχεδιασμό της κυβέρνησης για να δούμε πως μπορούμε να ικανοποιήσουμε όλα αυτά τα αιτήματα», δήλωσε χαρακτηριστικά η κ. Νικολάκου.\nΠρόσθεσε ότι «η Περιφέρεια κάνει ένα πολύ μεγάλο αγώνα, εδώ και αρκετά χρόνια, για τον πρωτογενή τομέα σε συνδυασμό με τον τουρισμό. Θα σηκώσουμε και πάλι τα μανίκια, όπως κάνουμε συνέχεια και θα μπορέσουμε να αντιμετωπίσουμε την κατάσταση. Θέλουμε όμως από όλα αυτά τα κλιμάκια που επισκέπτονται, είτε των κομμάτων είτε των κ. υπουργών, συγκεκριμένες θέσεις, απόψεις και λύσεις, γιατί μόνο έτσι μπορούμε πραγματικά να δώσουμε λύση στα προβλήματα των συμπατριωτών μας».\nΣε ό,τι αφορά τις δυσκολίες του θεσμικού πλαισίου για την αποζημίωση των παραγωγών που δεν είχαν δηλωμένες ή ασφαλισμένες τις καλλιέργειές τους η κ. Νικολάκου σχολίασε για την κυβέρνηση: «Ας σχεδιάσουν για το μέλλον, όχι κάθε φορά να μας λένε ότι ο κανονισμός λέει αυτό, επιτέλους αυτή η κυβέρνηση ας καταλάβει τις ανάγκες και ας αλλάξει και τους κανονισμούς που βρήκε».\nΤέλος, η θεματική αντιπεριφερειάρχης σχολίασε ότι τους πολίτες «τους ενδιαφέρει πότε θα έχουν την αποζημίωση στα χέρια τους. Εμείς είδαμε σπίτια που οι πολίτες δεν είχαν ούτε ρούχα να αλλάξουν από τη λάσπη, αντιλαμβάνεστε ότι δεν μπορούν να τους λένε οι επιτροπές μην πειράξετε τίποτα για να καταγράψουν την κατάσταση. Πόσο καιρό θα μείνουν στη λάσπη; Μία, δύο, τρεις ημέρες; Με μικρά παιδιά; Με ηλικιωμένους; Και τέλος πάντων αυτή η κυβέρνηση ας αποδείξει ότι μπορεί να τα καταφέρει καλύτερα. Ας μην αναφέρονται στο παρελθόν, ας προχωρήσει και ας αποδείξει ότι σε αυτά τα θέματα έχει μεγαλύτερη ευαισθησία, ευελιξία και μπορεί να δώσει λύση στα προβλήματα των πολιτών».\nΠερισσότερα σε αυτή την κατηγορία: « Περισσότερες από 450 δηλώσεις ζημιών ως σήμερα στην Περιφερειακή Ενότητα Παντού στο Δήμο Καλαμάτας καλό το νερό της ύδρευσης »


Συγκλονίζει η Αλiκη Kατσαβoύ: «Δεν Eχω Δύvαμη. Ο Μικρός Φοiβος Ψάχvει τον Πατέρα του»\nΑρχική Showbiz Συγκλονίζει η Αλiκη Kατσαβoύ: «Δεν Eχω Δύvαμη. Ο Μικρός Φοiβος Ψάχvει τον...\nΣυγκλονίζει στη κυριολεξία με τις δηλώσεις της – Δείτε βίντεο.\nΚρίσιμες ώρες για την κατάσταση της υγείας του αγαπημένου ηθοποιού Κώστα Βουτσά, καθώς εξακολουθεί να νοσηλεύεται διασωληνωμένος στη Μονάδα Εντατικής Θεραπείας του νοσοκομείου Αττικόν…\nΚρίσιμες ώρες για την κατάσταση της υγείας του αγαπημένου ηθοποιού Κώστα Βουτσά\nκαθώς εξακολουθεί να νοσηλεύεται διασωληνωμένος στη Μονάδα Εντατικής Θεραπείας του νοσοκομείου Αττικόν.\nΣτο παρακάτω βίντεο θα δείτε όλα όσα δήλωσε η σύζυγός του, Αλίκη Κατσαβού, στους δημοσιογράφους.\nΌταν ρωτήθηκε αν ισχύουν οι φήμες πως ο Κώστας Βουτσάς υπέστη συγκοπικό επεισόδιο\nαπάντησε: «Όπως σας είπα αφήνω την ιατρική στους ιατρούς, εγώ δεν έχω ενημέρωση για συγκοπικό επεισόδιο ούτε για κάτι άλλο που κυκλοφορεί στο διαδίκτυο, αυτά που σας είπα αυτά και είναι, αυτά κρατήστε. Δεν είμαι γιατρός και εκτιμώ πολύ τη δουλειά τους για να αρχίσω να λέω ότι μου κατέβει, γι’αυτό βγήκα γιατί υπάρχουν πολλά στο ίντερνετ».\nΑναφέρθηκε επίσης και πώς είναι ο γιος τους αυτές τις ώρες και αν έχει καταλάβει κάτι\nγια τον μπαμπά του. «Ο μικρός Φοίβος ξέρει ότι ο πατέρας του είναι στο νοσοκομείο και τον ζητάει. Είναι ένα παιδί 3,5 χρονών και δεν τον αγχώνουμε με πράγματα που δεν μπορεί να καταλάβει».\nΜίλησε επίσης για τα δημοσιεύματα που κυκλοφορούν για την υγεία και του ηθοποιού. «Αντιλαμβάνομαι την αγάπη του κόσμου και των δημοσιογράφων και τόση λαχτάρα για ενημέρωση και θα γραφτούν ανοησίες και γράφτηκαν πολλά. Κρατήστε αυτά που σας είπα εγώ και θα φροντίσουμε εγώ και η Σάντρα να σας κρατάμε ενήμερους»….πηγή\nΔΕΙΤΕ ΕΠΙΣΗΣ> Την Aφησαν Nα Φύyει Από Το GNΤΜ & Σήμερα Μεταvιώνουν: H Απiστευτη «Mεταμόρφωση» Της Φιοvούλας, Mισό Χρόvο Mετά! Φωτό\nΔείτε στο παρακάτω βίντεο όλα όσα είπε στις δηλώσεις της:\nΠροηγούμενο άρθροΕίvαι Έγκυος Tελικά η Hλιάvα Παπαyεωργiου; Για Πρώτη Φoρά «Δείχvει» Δημoσια Την Kοιλιά της! Bivτεο\nΕπόμενο άρθροH Επιστήμη Πρoειδοπoιεί: Αν Eχεις Αvεβάσει «Aυτή» Τη Φωτo Στο Ιnstagram Eχεις Ψυχολoγικά Πρoβλήματα\nΈφτασε 50 Kιλά η Κωνσταντίνα Σπυρoπούλoυ!! Η Φωτo «Eκπληξη» Πoυ Toυς...


Ομόνοια: Έτοιμη να δαπανήσει χρήμα για τις (λίγες) μετεγγραφές | Goal News Cy\nΑ' ΚΑΤΗΓΟΡΙΑΟΜΟΝΟΙΑΟμόνοια: Έτοιμη να δαπανήσει χρήμα για τις (λίγες) μετεγγραφές\nΟμόνοια: Έτοιμη να δαπανήσει χρήμα για τις (λίγες) μετεγγραφές\nΗ Ομόνοια έχει, πλέον, τον κορμό που επιζητούσε αφού πέτυχε σε πολύ μεγάλο ποσοστό στις μετεγγραφές που έκανε το περασμένο καλοκαίρι αλλά και στα μέσα της σεζόν. Ήταν ένας από τους στόχους που τέθηκε στο ξεκίνημα της προηγούμενης περιόδου και επιτεύχθηκε απολύτως. Πλέον, θα θελήσει να εμπλουτίσει αυτό τον κορμό με λίγες και ποιοτικές μετεγγραφές, που θα ανεβάσουν ακόμη περισσότερο το επίπεδο και θα είναι σε θέση η ομάδα να σταθεροποιηθεί σε πρωταγωνιστική πορεία. Προηγουμένως, όμως, πριν την έναρξη των εγχώριων διοργανώσεων, θα επιδιώξει η ευρωπαϊκή πορεία της να φτάσει όσο πιο μακριά γίνεται.\nΓι’ αυτό και η Ομάδα Προγραμματισμού θα κυνηγήσει τις καλύτερες δυνατές επιλογές, βάσει και των οικονομικών δεδομένων, προσδοκώντας ότι θα πετύχει και πάλι εάν είναι δυνατό στον απόλυτο βαθμό. Εφόσον διατηρηθεί στο ρόστερ ο Ακιντόλα, δύο κινήσεις θα γίνουν, επιθετικού και εξτρέμ. Για να γίνει περαιτέρω κίνηση θα πρέπει να προκύψει και αποχώρηση. Και από τη στιγμή που ο πρόεδρος μίλησε για υπερβάσεις, εάν οι οικονομικές απαιτήσεις των ποδοσφαιριστών που εντοπίσει η Ομάδα Προγραμματισμού είναι εκτός του οικονομικού πλαισίου που έχει τεθεί, αλλά σε επιτρεπτά όρια, τότε δεν θα διστάσει να πάρει αυτό που θέλει. Έχει το πράσινο φως από τον Παπασταύρου, που θέλει να δει την Ομόνοια να διακρίνεται ακόμη περισσότερο στη νέα περίοδο. Μεγάλο στοίχημα αποτελεί η πορεία της Ομόνοιας στο Τσάμπιονς Λιγκ.\nΙδιαίτερα για τον επιθετικό, οι πράσινοι είναι διατεθειμένοι να προσφέρουν συμβόλαιο εφάμιλλο του Μποτεάκ. Δηλαδή ποσό που φθάνει τις 250.000 ευρώ, εφόσον κρίνουν ότι είναι ο ποδοσφαιριστής που θα μπορέσει να βοηθήσει την Ομόνοια να πετύχει τους στόχους της. Στο «τριφύλλι» αναζητούν επιθετικό που θα κάνει τη διαφορά και να έχει το εύκολο γκολ. Γιατί όσο σημαντική είναι η παρουσία ενός σπουδαίου τερματοφύλακα, ιδιαίτερα στα ευρωπαϊκά ματς που κρίνονται προκρίσεις, εξίσου σημαντική είναι και του επιθετικού που θα βοηθήσει με τα γκολ σε επιτυχίες. Δεν βιάζονται στην Ομόνοια αφού θέλουν να κάνουν τις καλύτερες δυνατές επιλογές.


Τετάρτη 08 Ιουλίου 2020 03:35\nΔημοσιεύθηκε: Στις 17/10/2011 ώρα: 17:14\nΥπάρχουν διάφοροι τύποι νεοπλασιών. Ας δούμε αναλυτικότερα ποιοί είναι αυτοί.\nΟι πιο συχνοί τύποι καρκίνου δέρματος είναι:\n• Βασικοκυτταρικό καρκίνωμα (Basal cell carcinoma – BCC)\n• Ακανθοκυτταρικό καρκίνωμα ή καρκίνωμα εκ πλακωδών κυττάρων (Squamous cell carcinoma – SCC)\n• Κακόηθες μελάνωμα\nΕπίσης, υπάρχουν και άλλοι, λιγότερο συχνοί τύποι οι οποίοι προέρχονται από εξαρτήματα του δέρματος, όπως οι σμηγματογόνοι αδένες, οι ιδρωτοποιοί αδένες κ.α.\nΟι τύποι αυτοί είναι όλοι κακοήθεις και χαρακτηρίζονται όλοι από ικανότητα διήθησης φυσιολογικών ιστών.\nΩστόσο, διαφέρουν μεταξύ τους ως προς τη μορφολογία (κλινική και ιστολογική), τη συμπεριφορά και τη δυνατότητα μετάστασης σε λεμφαδένες ή σε άλλα όργανα του σώματος. Για το λόγο αυτό, δεν πρέπει να συγχέονται. Επίσης, σε κάθε τύπο, υπάρχουν υποκατηγορίες, που έχουν διαφορετικά χαρακτηριστικά.\nΎποπτα χαρακτηριστικά δερματικών βλαβών είναι τα εξής:\n έλκη (πληγές) δέρματος με επηρμένα χείλη, που δεν επουλώνονται ή επουλώνονται και ξανα-ανοίγουν\n επιφανειακά ογκίδια δέρματος με «συμπαγή» ή «κυστική» μορφή\n τοπική σκλήρυνση δέρματος, με αλλαγή χρώματος\nΣε περίπτωση μελανώματος, οποιαδήποτε αλλαγή παρατηρείται σε έναν προϋπάρχοντα σπίλο (ελιά) θεωρείται ύποπτη και πρέπει να εξετάζεται. Για παράδειγμα, αλλαγή στο μέγεθος, το σχήμα, το χρώμα ή τα όρια μιας ελιάς ή εμφάνιση ενός νέου σπίλου (ελιάς) με αυτά τα χαρακτηριστικά πρέπει να εξετάζεται από ειδικό.\nΗ αντιμετώπιση του καρκίνου δέρματος είναι κατά κύριο λόγο χειρουργική. Γίνεται ευρεία αφαίρεση και επανορθωτική χειρουργική ενώ, αναλόγως του τύπου και του σταδίου του καρκίνου, μπορεί να χρειαστεί βιοψία οδηγού λεμφαδένα ή λεμφαδενεκτομή. Παθολογοανατομική εξέταση εκτελείται σε όλες ανεξαιρέτως τις περιπτώσεις.\nΥπάρχουν επίσης προκαρκινικές δερματικές βλάβες, οι οποίες έχουν αυξημένο κίνδυνο ανάπτυξης καρκίνου δέρματος και άλλες που προδιαθέτουν για μια τέτοια ανάπτυξη. Παραδείγματα αποτελούν:\n• Συγγενείς (εκ γενετής) μελαγχρωματικοί σπίλοι κ.τ.λ.\nΞεχωριστή περίπτωση αποτελούν τα σαρκώματα μαλακών ιστών. Η αντιμετώπιση αυτών προϋποθέτει σωστή εξ’αρχής διάγνωση και συνήθως περιλαμβάνει ευρεία χειρουργική εκτομή του όγκου και επανορθωτικήχειρουργική, ακολουθούμενη από ακτινοθεραπεία.


Κέα Εθνική - ΕΙΔΗΣΕΙΣ\nΕπιλύθηκε Κέα Εθνική\nΠαιδιά ...αίτηση εγκεκριμένη από Απρίλιο...γιατί δεν μπήκε το Κέα??\nΟύτε και σε εμένα έχει καταβληθεί το ποσό του ΚΕΑ. Και εμένα, ακριβώς από εσένα, η αίτηση μου εγκρίθηκε τον Απρίλιο και έχω λογαριασμό στην Εθνική. Στο ΑΤΜ το διαπίστωσες ότι δεν έχουν μπει τα χρήματα ή μέσω i bank;\nΣτο ΑΤΜ σήμερα μέχρι και τις 7. Ούτε στον λογαριασμό ούτε στη prepaid. Γιατί όμως???Λες να μπουν αργά το βράδυ??\nΚαι σε εμένα δεν έχουν μπει ούτε στο λογαριασμό ούτε στην prepaid. Κοίταξα τώρα ξανά στο i bank και διαπίστωσα ότι δεν έχουν πιστωθεί. Έχεις και εσύ i bank για να μπορείς να ελέγχεις τις κινήσεις του λογαριασμού σου; Για να μην καθυστερώ στην ουρά του ΑΤΜ για να κάνω έναν έλεγχο, τα κοιτάζω από το i bank, έτσι δεν πήγα στο ΑΤΜ σήμερα. Άμα ξέραμε το λόγο θα ήμασταν ήσυχες αλλά δεν γνωρίζουμε γιατί δεν πιστώθηκαν και έτσι έχουμε αγωνία. Δεν νομίζω να μπουν αργά το βράδυ, μάλλον τώρα πάει από Δευτέρα. Μήπως επειδή σήμερα καταβλήθηκαν και άλλα επιδόματα όπως το Α21 καθώς και οι συντάξεις, έπεσε το σύστημά τους; Μπορούσαν όμως να ενημερώσουν τους δικαιούχους. Μόλις δω ότι μπήκαν θα σου γράψω!?? Ή άμα το δεις εσύ πριν από εμένα, γράψε μου πρώτη! ?\nΕπίσης σκέφτομαι ότι αυτό συμβαίνει μόνο με την Εθνική καθώς σε άλλο post εδώ στο forum διάβασα ότι στην Πειραιώς καταβλήθηκε κανονικά! Με τις άλλες τράπεζες υπάρχει κανείς που του συμβαίνει κάτι αντίστοιχο;\nΔεν έχω ibank ...πήγα στο ΑΤΜ και περίμενα.Γιατι όμως σε άλλους πιστώθηκε???Έλα ντε αν ξέραμε τον λόγο..Κάλεσα σήμερα στο κέντρο κοινότητας της περιοχής μου αλλά έλειπε ο υπάλληλος..Ναι οποία έχει νέα πρώτη ας γραψει?\nΣτο Κέντρο Κοινότητας της Αγίου Κωνσταντίνου τηλεφώνησες; Πάντως μου κάνει εντύπωση που δεν έχουν γράψει και άλλοι. Μόνο εμείς οι δυο έχουμε το πρόβλημα;\nTo ιδιο εχει συμβει και σε μεενα και ειναι στην Πειραιως. Η αίτηση έγινε τον Απρίλη..\nΚαι.. μετά από ανάκληση που είχε γίνει μπέρδεμα με το επίδομα τέκνων. Μου φαίνεται οτι θα μας τα πιασουν ως αχρεωστητως καταβληθεντα και ακυρωση ολης της προηγουμενης αιτησης. Μαρια αν εχεις κατι νεοτερο σχετικα με αυτο που λεω η οποια αλλη πληροφορια ενημερωνε.\nΚαι εγώ δεν είχα δηλώσει το επίδομα Α21, καθώς είχα την εντύπωση ότι φαινόταν στο σύστημα το επίδομα και ότι δεν χρειαζόταν κάποια περαιτέρω ενέργεια από πλευράς μου, με αποτέλεσμα η αίτησή μου να τεθεί σε αναστολή το Φεβρουάριο του 2019. Μου στάλθηκε μήνυμα από την ΗΔΙΚΑ ότι πρέπει να απευθυνθώ στο Δήμο μέσα σε ένα μήνα από την ημέρα της αναστολής για να δηλώσω το επίδομα Α21 αλλά δεν διευκρίνιζε τι δικαιολογητικό πρέπει να προσκομίσω στο Δήμο. Εντούτοις πήγα εντός της προθεσμίας, που ήταν μέχρι τέλη Μαρτίου, για να ρωτήσω αλλά ο υπάλληλος μου είπε ευγενικά ότι δεν μπορεί να κάνει κάτι. Μια τροποποιητική αίτηση δηλαδή. Δεν μου ζήτησε κανένα δικαιολογητικό και μου είπε απλώς ότι και άλλες οικογένειες αντιμετωπίζουν το ίδιο πρόβλημα και ότι δεν τον είχαν ενημερώσει για το τι διαδικασία έπρεπε να ακολουθήσει. Τον Απρίλιο λοιπόν και έχοντας χάσει την καταβολή του ΚΕΑ για τρεις μήνες (λόγω της αναστολής και έπειτα ακύρωσης της πρώτης μου αίτησης) έκανα εκ νέου αίτηση η οποία μου εγκρίθηκε. Χθες όμως δεν πραγματοποιήθηκε καμία πληρωμή στο λογαριασμό μου! Ακόμη και αν θεωρήθηκαν αχρεωστήτως καταβληθέντα τα ποσά που πιστώθηκαν στους λογαριασμούς μας βάσει της προηγούμενης αίτησης δεν θα έπρεπε να μας ενημερώσουν για την τωρινή ότι δεν θα γίνει καμία πίστωση ; Για ποιο λόγο την ενέκριναν τότε την αίτησή μου; Τον Απρίλιο εγκρίθηκε και η δική σου; Και έκανες κάποια ενέργεια για να τροποποιήσεις την προηγούμενη αίτησή σου λόγω μη δήλωσης Α21; Για πόσους μήνες σου πιστώθηκε το ΚΕΑ; \n Εγώ πρώτη φορά έκανα αίτηση τον Σεπτέμβρη του 2018. Μου πιστώθηκε το ΚΕΑ τέσσερις φορές (τον Οκτώβρη, τον Νοέμβριο, τον Δεκέμβριο και τον Ιανουάριο του 2019 για τους μήνες του Σεπτεμβρίου, του Οκτωβρίου, του Νοεμβρίου και του Δεκεμβρίου).\nΠαιδιά η αίτηση είναι κανονικά εγκεκριμένη....Εμένα μου είχε γίνει ανάκληση και αρχές Απριλίου με άφησε και έκανα νέα!!!!Δεν μπορώ να καταλάβω.....Υπομονή τώρα την Τρίτη γιατί Δευτέρα σιγά μην είναι κάποιος!\nΤι σχέση έχει το α21 με το Κέα???\nΤα αχρεωστητως καταβληθεντα στα υπολόγισαν τους μήνες που δεν έγινε η καταβολή λόγω αναστολής!!\nΤουλάχιστον βρήκαμε το γεγονός ότι δεν τα έβαλαν σε εμας με αυτό που έγινε με το τέκνων. Κατι είναι και αυτο.. τώρα τι και πώς πες και σε εμάς να μας ενημερώσεις τι θα σου πουν\nΠαιδιά την Τρίτη θα σας γράψω!!\nΌμως όταν έκανα την νέα αίτηση και μου την ενέκρινε ούτε ο υπάλληλος μου είπε τίποτα!!!!!Μυστήριο....\nΚάθομαι και σκέφτομαι.....να άρχισε από Απρίλη να υπολογίζει τα αχρεωστητως καταβληθεντα.....τρεις μήνες δεν πήρα.... Φεβρουαρίο Μάρτιο και Απρίλιο....λόγω α21 ....Απρίλιο έκανα νέα αίτηση και έγκριθηκε...Τι στα κομμάτια Απρίλιο και Μάιο δεν θα τους πληρωθώ...Δηλαδή καλό Ιούλιο????Στην ουσία ένα εξάμηνο off????\n, Λοιπόν 3 μήνες που δεν πήραμε..ήταν η ποινή..και τώρα γίνεται συμψηφισμός των αχρεωστητως καταβληθεντων.??\nΜην τους πάρει και τους σηκώσει .....\nΜαρία όταν πας να ρωτήσεις πες και σε εμας. Ωστόσο αυτό που καταλαβαίνω εγω οτι γίνεται είναι ότι για 200 που δεν δηλώθηκαν χάσαμε 3 μήνες καταβολής κεα και επειδή μας έκανε αναστολή όλης της αίτησης μαλλον θεωρεί ως αχρεωστήτως καταβληθέντα όχι τα 200 ευρώ αλλα ολα τα ποσά της προηγούμενης αίτησης κι έτσι μαλλον στη καινούργια δεν θα πάρουμε δεκάρα μέχρι να συμψηφιστουν με την παλιά όλα τα ποσά ποτ μάς πλήρωσε και όχι μόνο τα 200 του επιδόματος τέκνων.\nΜακάρι να κάνω λάθος αλλά κάτι τέτοιο παίζεται μάλλον. Αρα ουσιαστικά για 1 λάθος πάμε κοντά στους 9 μήνες χωρίς κεα αντί να κάνει ένα απλό συμψηφισμό με τον αμέσως επόμενο μήνα μας αφήνει απλήρωτους τόσους μήνες.\nΑκριβώς.Αντι να γίνει ο συμψηφισμός τους μήνες που δεν το πήραμε..για εμένα συγκεκριμένα 3 μήνες...Τα συμψηφιζει στην καινουργια αίτηση..Δηλ εγώ από Τέλος Γενάρη....τώρα θα πάρω τέλος Ιουλίου 5 μήνες εκτός!!!!!!Συγνώμη για την λέξη....ξεφτίλα....για 420 ευρώ ;χρεωστητως καταβληθεντα δεν μου δίνει 5 μηνες1050!!!!\nΌχι...αχρεωστητως καταβληθεντα θεωρεί τα επιπλέον που μας έδωσε χωρίς να τα δικαιούμαστε...Δηλ αν δικαιουσουν 250 και σου έδινε 350 τα επιπλέον 100 είναι τα αχρεωστητως καταβληθεντα\nΕφοσον έγινε αναστολή της αίτησης θεωρεί τωρα αχρεωστήτως καταβληθέντα όχι αυτά που δεν είχαν δηλωθεί απο το επιδομα τέκνων αλλα ολα οσα μας είχε πληρώσει η εγκεκριμένη αιτηση. Τελος πάντων πήγαινε για καλο και κακο να μάθεις τι γίνεται γιατι απλα με το να σκεφτόμαστε τι μπορεί να έχει γίνει σεν βγάζει κάτι.\nΚάτσε από την στιγμή που το δικαιούμαι...δεν μπορεί να μου θεωρεί αχρεωστητως καταβληθεν...όλο το ποσό...Εγώ δικαιουμουν 210 το μήνα ...έκανα την τεράστια βλακεία να μην δηλώσω το α21....Πήρα λοιπόν 350....Άρα τα αχρεωστητως καταβληθεντα ήταν τα 140...Εστί καταλαβαίνω εγώ...Άσε θα πάω αύριο...\nΜαρία εάν πας στην άιτηση την προηγούμενη που μας έγινε αναστολή και τελικά ακύρωση εκεί που έχει τα ποσά γράφει παρακάτω "Εκτύπωση αχρεωστήτως καταβληθέντα" και στην ουσία αφήνει να εννοηθεί ότι πιάνει ως αχρεωστήτως όλα όσα μας πλήρωσε εκείνη η αίτηση. Ξανά λέω μακάρι να είμαι λάθος αλλά μάλλον κάτι τέτοιο έχει παιχτεί και αυτό για 1 λάθος που κάναμε.\nΛοιπόν. Μόλις γύρισα..Και ο υπάλληλος του Δήμου μου είπε το ίδιο πράγμα..Αχρεωστητως καταβληθεν ...θεωρείται το επιπλέον ποσό που δεν δικαιουμουν να λάβω.. ..Τώρα παιδιά..τι να πω.. τουλάχιστον να προλάβουμε να πάρουμε κάτι ..μήπως βγει. η ΝΔ και τα καταργήσει!!! Πλάκα κάνω...ας γίνει ότι θέλει ...νομίζω κανένας μας δεν θέλει να ζει με επιδόματα... Δουλειά θέλουμε!!!!\nOk ας δεχτούμε αυτό που είπε ο υπάλληλος.. Αλλά τι άλλο σου είπε δηλαδή και τώρα τι γίνεται ή τι πρέπει να γίνει ; πότε θα πάρουμε κάνα φράγκο από αυτά που δικαιούμαστε από την εγκεκριμένη αίτηση ; Τι σου είπε να κάνεις και τι πρέπει να γίνει ;\nΜου είπε να περιμένω να γίνει συμψηφισμός των αχρεωστητως καταβληθεντων Εγώ τώρα θα πάρω τον Ιούλιο..Ο καθένας ξέρει με την καινούργια εγκεκριμένη αίτηση τι ποσό είχε πάρει επιπλέον αυτού που δικαιούται..\nΔεν υπάρχει κάποια άλλη ενέργεια...περιμένουμε να περάσει ο καιρός!!!\nΓια εσενα ποσο ηταν το αχρεωστητως καταβληθεν και ποσο το ποσο της εγκεκριμενης αιτησης τωρα ; Διοτι για εμενα τα αχρεωστητως καταβληθεντα ηταν 360 ευρω και το ποσο της εγκεκριμενης αιτησης ειναι 310, αρα στον επομενο μηνα θα πρεπει να παρω τουλαχιστον 260 ευρω αν αφαιρεθουν τα ακομα 50 αχρεωστητως καταβληθεντα που απομενουν.\nΑκριβώς. Εμένα τα αχρεωστητως ήταν 420 και εγκεκριμένη 210 για αυτό και δεν πληρώθηκα το Μάιο και δεν θα πληρωθώ ούτε τον Ιούνιο....


Μην «πυροβολείτε» την... ορχήστρα! - Fosonline\nΤο... ρεζερβουάρ της ερυθρόλευκης «μηχανής» άδειασε και ήταν απολύτως φυσιολογικό ότι κάποια στιγμή θα ερχόταν και ένα αποτέλεσμα σαν αυτό που ήρθε με τον ΠΑΟΚ.\nΌχι, δεν υπάρχει κανένας λόγος να «σταυρώσουμε» ούτε τον Μαρτίνς, ούτε τους παίκτες, ούτε κανέναν! Ακόμα και να μετρούσε το γκολ του Χασάν στο φινάλε, ακόμα και να δινόταν το πέναλτι που ζητάει ο Ολυμπιακός σε τράβηγμα του Βαρέλα στον Χασάν, εμείς θα σταθούμε στην εικόνα. Μια γεύση που θα παρέμενε ίδια, είτε ερχόταν 1-1, είτε 0-1 όπως ήρθε. Τα πιο σημαντικά ματς για τους Πειραιώτες είναι μπροστά.\nΕμφανίστηκε ένας Ολυμπιακός δίχως βενζίνη στο... ρεζερβουάρ του, πράγμα που είναι απολύτως φυσιολογικό όταν έχει πίσω του μία «γεμάτη» σεζόν με προκριματικά Champions League, ομίλους Champions League, νοκ άουτ ματς για το Europa League και ένα σωρό απαιτητικά ματς σε πρωτάθλημα και Κύπελλο.\nΤο πιο σωστό το είπε ο Μαρτίνς μετά το τέλος του ματς. Ότι θα πρέπει οι παίκτες του να αφυπνιστούν ενόψει τελικού Κυπέλλου και Γουλβς, γιατί σε άλλα παιχνίδια όπως με τον Παναθηναϊκό στο ΟΑΚΑ ή και με τον ΠΑΟΚ στον ημιτελικό Κυπέλλου δεν «πλήρωσε» κάποια από τα λάθη του και τελικά τα «πλήρωσε» από τον «Δικέφαλο» του βορρά στο τελευταίο εντός έδρας ματς για τα play off.\nΤο μοναδικό κακό στην βραδιά ήταν ότι χάθηκε το αήττητο πρωτάθλημα και μία μοναδική ευκαιρία για τον Ολυμπιακό να στείλει στα αρχεία ένα μυθικό ρεκόρ της ομαδάρας του Γουλανδρή που κρατάει από το 1974 (58 σερί αήττητα ματς, σταμάτησε ο φετινός Ολυμπιακός στα 43). Και πάλι όμως, δεν γίνεται η ήττα από τον ΠΑΟΚ να ακυρώσει όλα όσα έχει πετύχει η ομάδα του Μαρτίνς. Κάποια στιγμή θα ερχόταν και η κακή στιγμή, ένα κακό βράδυ, ένα παιχνίδι που οι Πειραιώτες δεν θα είχαν τη δύναμη να ανταπεξέλθουν λόγω της κόπωσης από τα συνεχόμενα ματς.\nΗ αλήθεια είναι ότι και ο Αμπέλ Φερέιρα κινήθηκε πολύ έξυπνα από τον πάγκο. Φρόντισε να εξουδετερώσει αρχικά τον Ελ Αραμπί, στη συνέχεια τον Καμαρά, είχε πολύ κοντά τις γραμμές του και δεν άφηνε περιθώρια δράσης σε Ομάρ και Τσιμίκα από τα πλάγια, ενώ πίεσε όσο άντεχαν και οι «ασπρόμαυροι» αρκετά ψηλά τους «ερυθρόλευκους» ειδικά στο πρώτο μισάωρο.\nΓια αυτό που είμαστε σίγουροι είναι ότι ο Μαρτίνς από αυτή την ήττα θα βρει πράγματα για να «τσιγκλήσει» τους ποδοσφαιριστές του. Συνήθως μετά από δύσκολες βραδιές, ο Μαρτίνς έχει τον τρόπο να ξαναφέρνει τον Ολυμπιακό στο δρόμο των νικηφόρων αποτελεσμάτων με εξαιρετικές εμφανίσεις. Αρκεί να σας θυμίσουμε ότι το 0-0 στον Βόλο με εκείνο το γκολ του Σουντανί που δεν ήταν οφσάιντ, αλλά ακυρώθηκε, ήταν το έναυσμα για να ξεκινήσει ο Ολυμπιακός την αντεπίθεσή του και έφτασε τελικά εδώ που έφτασε. Να πάρει το πρωτάθλημα, να βρεθεί στον τελικό Κυπέλλου και να βρεθεί μία ανάσα από το Φάιναλ-8 του Europa League.\nΚορονοϊός: 126 κρούσματα και ένας θάνατος-Τα κρούσματα ανα νομό


Στράτος Αιτωλοακαρνανίας: «Είμαστε μια ωραία ατμόσφαιρα».\nΣυντάκτης: Stratos Stratos | Ώρα: 8:58 μ.μ. | Κατηγορία: Άρθρα |\nΤο ΠΑΣΟΚ πέμπτο κόμμα στις δημοσκοπήσεις και ο ΓΑΠ στην Κόστα Ρίκα βάζει θεμέλια για επανεκλογή του στην σοσιαλιστική διεθνή που παρεμπιπτόντως είχε μέλη τους αξέχαστους Μπεν Αλι, Μουμπάραγκ και Καντάφι.\nΟ Χρυσοχοΐδης δεν διάβασε το μνημόνιο, η Λούκα του ’ριξε μια ματιά και όλοι ομαδικά ούρλιαζαν υπέρ της αναγκαιότητας του μνημονίου για την σωτηρία της πατρίδας και το ψήφισαν. Ο Λοβέρδος επαναφέρει τον αυριανισμό απειλώντας με «μακελειό», μιμούμενος τον Κουλούρη του 89 που είχε απειλήσει με «Μπουκάρισμα», μην αδικήσω και τον Καρχιμάκη που πριν λίγο καιρό απειλούσε κι’ αυτός.\nΥπάρχει και το πρόβλημα των διορισμένων. Τα μέλη της ΕΛΣΤΑΤ διορισμένα απ’ το ΠΑΣΟΚ καταγγέλλουν και οι οικονομικοί εισαγγελείς στέλνουν δικογραφίες στην βουλή.\nΗ ΝΔ κολλημένη στο 30%. Οι κόκκινες γραμμές διαδέχονται η μια μετά την άλλη, όλο και ψηλότερα, αναγκάζοντας τον Αντώνη σε άλματα επί κοντώ για να τις υπερπηδήσει κάνοντας και μια πιρουέτα κάθε φορά.\nΗ ιδεοληψία της ότι η Ελλάδα ανήκει στην δύση και τα νεοφιλελεύθερα βαρίδια της την έχουν καθηλώσει. Εδώ αξίζει τον κόπο για μια αναφορά στον θεωρητικό της Τουρκίας Νταβούτογλου. «Η Τουρκία ανήκει σε συμμαχίες προτάσσοντας τα Τουρκικά συμφέροντα έναντι των συμφερόντων των συμμαχιών που ανήκει».\nΤο ΛΑΟΣ τραβά από την μύτη τους άλλους δυο συνεταίρους του στην κυβέρνηση κινδυνεύοντας ταυτόχρονα να υποστεί συντριβή στις επερχόμενες εκλογές. Ο «πατριωτισμός» του εξανεμίστηκε, θέλει να σώσει την πατρίδα δίνοντάς την βορά στους τοκογλύφους με μειωμένη έως ανύπαρκτη κυριαρχία. Τόσο πατριωτισμό….\nΟ Τσίπρας κάνει εκκλήσεις για ένωση της πολυκερματισμένης αριστεράς δλδ στον Κουβέλη που πριν λίγο καιρό αποσπάστηκε απ’ το άρμα του ΣΥΡΙΖΑ και στο ΚΚΕ που η μόνη ιδεολογική τους σχέση είναι ότι αυτοχαρακτηρίζονται αριστερά. Προσπαθεί να μας πείσει ότι αν ενωθούν (με ήδη ανεβασμένα ποσοστά) θα αποτελέσουν κυβερνητική διέξοδο. Το αφήνω ασχολίαστο.\nΗ μόνη «πολιτική» πράξη των οικολόγων-πράσινων είναι η γκρίνια για την ελλειπή τους επιχορήγηση απ’ τα ταμεία του κράτους.\nΟ καταλληλότερος και ευρύτατης αποδοχής Παπαδήμος έπεσε στα τάρταρα, 90% περίπου δηλώνουν απογοητευμένοι.\nΗ διαπραγμάτευση του PSI γίνεται απ’ τη Μέρκελ και το ΔΝΤ και η Ελλάδα είναι απλός παρατηρητής των όσων συζητιούνται στην ΕΕ για την «σωτηρία» της.\nΗ πικρή αλήθεια είναι ότι η χώρα είναι ήδη χρεοκοπημένη, όλα όσα γίνονται αποσκοπούν στην υποθήκευση των περιουσιακών της στοιχείων πριν την επίσημη αναγγελία της χρεοκοπίας.\nΟ μεγαλύτερος απών φυσικά είναι ο λαός δεν του επιτρέπεται ούτε να ψηφίσει, οι εκλογές πάνε από αναβολή σε αναβολή. Ο Αντώνης είναι συνέχεια με μια κιμωλία και ένα σφουγγάρι γράφοντας και σβήνοντας την ημερομηνία των εκλογών και οι κυβερνητικοί του συνεταίροι ονειρεύονται ολοκλήρωση της τετραετίας.\nΚολλημένοι όλοι στους καναπέδες γίνονται δέκτες μιας πρωτοφανούς υπερπληροφόρησης- παραπληροφόρησης που τους επιτείνει την σύγχυση και τους εγκλωβίζει στην αδιαφορία και την αδράνεια. Ο καθημερινός βομβαρδισμός για νέα μέτρα, νέα χαράτσια, νέους φόρους κτλ έχει παραλύσει την κοινωνία κάνοντάς την άβουλη και απαθή.\nΌντως «είμαστε μία ωραία ατμόσφαιρα».\nΕπειδή με τις περικοπές στην υγεία δεν είναι ούτε να αρρωστήσει κανείς, τουλάχιστον να έχουμε υγεία και υπομονή.


ΜΕ ΟΝΟΜΑΤΕΠΩΝΥΜΟ: πολλά συνηθισμένα και καθημερινά τρόφιμα που καταναλώνουμε, είναι τοξικά!\nπολλά συνηθισμένα και καθημερινά τρόφιμα που καταναλώνουμε, είναι τοξικά!\nΘα μπορούσατε ποτέ να φανταστείτε ότι το κόκκινο ώριμο μήλο που ετοιμάζεστε να δαγκώσετε, είναι δηλητηριώδες;\nΚαι δεν αναφέρομαι στην περίπτωση της Χιονάτης, ούτε στα φυτοφάρμακα, αλλά στο ίδιο το μήλο.\nΠολλοί δεν το γνωρίζουμε, αλλά πολλά συνηθισμένα και καθημερινά τρόφιμα που καταναλώνουμε, είναι τοξικά!\nΣήμερα σας παρουσιάζω 10 από αυτά, ξεκινώντας από τα πιο ασυνήθιστα, μέχρι τα πιο οικία.\nΜπορεί να το γνωρίζουν ελάχιστοι στην Ελλάδα, αλλά η μανιόκα χρησιμοποιείται πολύ στην Νότια Αμερική.\nΕίναι ένας ξύλινος θάμνος που τον συναντάμε εκτός από την Ν. Αμερική και στην Καραϊβική.\nΜπορεί να έχει είτε γλυκιά είτε πικρή γεύση ανάλογα με τον τρόπο παρασκευής.\nΕπίσης και η μυρωδιά μπορεί να διαφέρει, αναλόγως με το πόσες κυανογόνες γλυκόριζες θα χρησιμοποιηθούν, οι οποίες είναι στην πραγματικότητα, εξαιρετικά δηλητηριώδης.\nΟι περισσότεροι το προτιμούν πικρό, δεδομένου ότι κρατά μακριά τα έντομα ή ακόμη και τα ζώα.\nΕάν η μανιόκα παρασκευαστεί με λάθος τρόπο μπορεί να γίνει θανάσιμη.\nΗ δηλητηρίαση με μαμανιόκα, λόγω των υψηλών επιπέδων του κυανίου, είναι γνωστή ως Konzo.\nΤο δηλητήριο προκαλεί μόνιμη παράλυση.\nΤο ψάρι Pufferfish είναι το δεύτερο πιο δηλητηριώδες σπονδυλωτό στον κόσμο. Γνωστό και ως fugu όταν τρώγεται ως γεύμα, θεωρείτε λιχουδιά στην Κορέα καθώς επίσης και την Ιαπωνία.\nΕντούτοις, ορισμένα όργανα του ψαριού, όπως το συκώτι, είναι εξαιρετικά τοξικά, και μπορούν να επιφέρουν τον θάνατο.\nΤο δηλητήριο στα ψάρια, γνωστό ως tetrodotoxin, μπορεί να προκαλέσει μούδιασμα, υψηλή πίεση, και παράλυση μυών, η οποία μπορεί να επιφέρει και τον θάνατο.\nΥπάρχουν περίπου 5000 τύποι μανιταριών μόνο στις ΗΠΑ και περίπου 100 από αυτά θεωρούνται τοξικά, ενώ λιγότερο από μια δωδεκάδα, είναι θανάσιμη.\nΔεδομένου ότι τα μανιτάρια είναι μύκητες και το γεγονός ότι υπάρχουν τόσα πολλά είδη, είναι δύσκολο να γνωρίζει κάποιος ποια είναι δηλητηριώδεις.\nΣυνήθως, λέγεται ότι οποιοδήποτε μανιτάρι βρίσκεται σε άγρια περιοχή, υπάρχουν περισσότερες πιθανότητες να είναι δηλητηριώδες.\nΈνας από τους πιο θανάσιμους τύπους δηλητηριώδης μανιταριών είναι το Alpha-amanitin, το οποίο προκαλεί εκτενείς ζημία στο συκώτι.\nToadstools, είναι η επίσημη ονομασία για τα δηλητηριώδη μανιτάρια.\nΟι σπόροι των κάσιους μεγαλώνουν μέσα σε ένα κοχύλι, όπως μεγαλώνουν τα φρούτα. Κάθε παρτίδα με κάσιους, φέρει ένα έγγραφο που αναφέρει ότι τα κάσιους έχουν βράσει στον ατμό.\nΑυτό συμβαίνει γιατί τα ακατέργαστα κάσιους περιέχουν την ουσία urushiol, η οποίο είναι η ίδια χημική ουσία που βρίσκατε στον δηλητηριώδη κισσό.\nΕάν καταναλωθούν μεγάλες ποσότητες από ακατέργαστα κάσιους, μπορούν να επιφέρουν και τον θάνατο.\nΚάθε τσίλι, περιέχει μια χημική ουσία που ονομάζεται καψεϊνη.\nΗ καψεϊνη είναι η αιτία που το τσίλι είναι πικάντικο και "καυτό".\nΦυσικά ένα τσίλι δεν θα σαν βλάψει, αλλά εάν φάτε αρκετά, η καψεϊνη μπορεί να σας σκοτώσει.\nΗ χημική ουσία είναι τόσο ισχυρή που χρησιμοποιείται ως διαλυτικό χρωμάτων και χρησιμοποιείται ακόμη και στο σπρέι πιπεριού.\nΣτα καυτερότερα τσίλι, όπως τα habaneros, η καψαϊνη μπορεί να γίνει αισθητή στο δέρμα σας ακόμα και κατά τον τεμαχισμό τους.\nΟ μίσχος και τα φύλλα της πατάτας είναι τοξικά, αλλά ακόμη και η ίδια η πατάτα είναι τοξική.\nΕάν προσέξετε, μπορεί μερικές φορές να έχετε δει ένα πρασινωπό χρώμα γύρω από την πατάτα.\nΑυτό οφείλεται στο δηλητήριο glycoalkaloid.\nΕίναι σπάνιο να πεθάνει κάποιος από πατάτα, αλλά όταν συμβαίνει είναι επειδή κατανάλωσε κάποιο είδος τσαγιού από φύλλα πατάτας.\nΟ θάνατος δεν έρχεται αμέσως.\nΟδηγεί συνήθως σε αδυναμία και έπειτα σε κώμα.\nΜην ανησυχείτε για το περιστασιακό πράσινο χρώμα στα τσιπ, αλλά μην καταναλώσετε πατάτες που έχουν πράσινη φλούδα ή έχουν φυτρώσει νεαροί βλαστοί.\nΌπως ακριβώς και τα κάσιους, τα αμύγδαλα είναι εξαιρετικά δηλητηριώδες αν δεν βράσουν στον ατμό.\nΓενικά στα πικραμύγδαλα πρέπει να γίνει αυτή η διαδικασία προκειμένου να τα απαλλάξουμε από το δηλητήριο.\nΟι σπόροι είναι γεμάτοι κυάνιο, και σε πολλές χώρες είναι παράνομη η πώληση αν δεν έχουν υποστεί την κατάλληλη επεξεργασία.\nΕάν έχετε φάει κουκούτσι από κεράσι ή έστω το κρατήσατε στο στόμα σας, παίζοντας μ΄αυτό, πιθανό εισήχθη υδροκυάνιο στο σώμα σας.\nΕάν ένας σπόρος κερασιών μασιέται, συνθλίβεται, ή σπάει, παράγει αυτόματα υδροκυάνιο.\nΤα συμπτώματα της ήπιας δηλητηρίασης περιλαμβάνουν πονοκέφαλο, ίλιγγο, σύγχυση, και εμετό.\nΜεγαλύτερες δόσεις μπορούν να οδηγήσουν σε δυσκολία στην αναπνοή, αυξημένη πίεση αίματος, ταχυκαρδία και να προκαλέσει ζημιά στα νεφρά.\nΣε μεγάλες ποσότητες, μπορεί να δημιουργήσει σπασμούς, κώμα, ακόμα και θάνατο.\nΤα μήλα, όπως και αρκετά ακόμα φρούτα, περιέχουν κυάνιο αλλά δεν είναι σε υψηλά επίπεδα.\nΤο κυάνιο δεν βρίσκεται στην σάρκα του φρούτου, αλλά στα σπόρια του.\nΒέβαια, ακόμα και εάν φάτε όλα τα σπόρια σε ένα μήλο, δεν θα σας σκοτώσει, αλλά είναι κάτι που δεν συνιστάται.\nΕάν καταναλώσετε αρκετούς σπόρους μήλων, μπορεί να σας δημιουργήσουν προβλήματα στην πίεση, το στομάχι και την αναπνοή (σε ήπια μορφή).\nΌσο παράξενο και εάν σας φαίνεται, οι ντομάτες είναι δηλητηριώδεις.\nΑν και οι ίδιες δεν περιέχουν το δηλητήριο, ο μίσχος, καθώς επίσης και τα φύλλα, περιέχουν μια χημική ουσία γνωστή ως glycoalkaloid.\nΤα πιο υψηλά επίπεδα αυτής της ουσίας βρίσκονται στις άγριες ντομάτες.\nΑυτή η χημική ουσία είναι γνωστή για τις στομαχικές διαταραχές και την νευρικότητα που προκαλεί.\nΤα φύλλα και ο μίσχος μπορούν να χρησιμοποιηθούν στο μαγείρεμα για τη γεύση, αλλά πρέπεαι να αφαιρεθούν μετά το μαγείρεμα.\nΑυτή η χημική ουσία είναι τόσο ισχυρή, που χρησιμοποιείται σε παρασιτοκτόν.\nΑναρτήθηκε από ALXIMISTIS στις 12:56 μ.μ.


Η εκστρατεία για τον καρκίνο του μαστού των εταιρειών Estée Lauder συνεχίζεται και φέτος - Unique By Ermes\nΗ εκστρατεία για τον καρκίνο του μαστού των εταιρειών Estée Lauder συνεχίζεται και φέτος\nΔιαβάστε πώς μπορείτε να την στηρίξετε κι εσείς\nΑπό το 1992 η Estée Lauder Companies πρωτοστατεί στην εκστρατεία ενάντια στον καρκίνου του μαστού σε ολόκληρο τον κόσμο. Στόχος της είναι η συνεχής ενημέρωση του κοινού για την ζωτικής σημασίας, έγκαιρη διάγνωση και πρόληψη. Η εκστρατεία ευαισθητοποίησης για τον καρκίνο του μαστού ξεκίνησε με τη διανομή της χαρακτηριστικής ροζ κορδέλας από τα σημεία πώλησης των προϊόντων των μαρκών της εταιρείας, σε όλο τον κόσμο.\nΗ Estée Lauder  έχοντας ως στόχο την ευαισθητοποίηση του κοινού, συνεργάζεται αποκλειστικά με τον γνωστό σχεδιαστή  Δούκα για το σχεδιασμό μιας statement συλλεκτικής σειράς βραχιολιών. Κάθε χρόνο το «ροζ βραχιόλι» του Δούκα αποτελεί το σύμβολο στον αγώνα κατά του καρκίνου του μαστού και τυγχάνει θερμής αποδοχής από όλον τον κόσμο.\nΗ Ελένη Μενεγάκη είναι το πρόσωπο που πρωταγωνιστεί στην καμπάνια του Pink Ribbon Bracelet. Με την ευγενική συμμετοχή της, επικοινωνεί με ιδιαίτερη ευαισθησία, τη σημασία της πρόληψης, ενισχύοντας δυναμικά το μήνυμα της καμπάνιας. Φωτογραφίζεται μαζί με τον Δούκα, φορώντας το συλλεκτικό βραχιόλι για το 2019 και συμβάλλει στη διάδοση του παγκόσμιου μηνύματος των εταιρειών Estée Lauder #TimeToEndBreastCancer.\nTo ροζ κορδελάκι γίνεται το απόλυτο σύμβολο της εκστρατείας ενημέρωσης κατά του καρκίνου του μαστού. Rose-gold, τρισδιάστατο μας υπενθυμίζει πως μόνο ενωμένοι, όπως και οι δύο κορδέλες, μπορούμε να νικήσουμε τον καρκίνο του μαστού. Το διακοσμητικό μέταλλο πλαισιώνεται από δέρμα 100% φυτικής κατεργασίας που φέρει ανάγλυφες ραβδώσεις και δύο κουμπώματα χαραγμένα με τη ροζ κορδέλα.\nΤα βραχιόλια διατίθενται από τέλος Σεπτεμβρίου στη συμβολική τιμή των 10,50 ευρώ, από τα σημεία πώλησης των προϊόντων Estée Lauder σε όλη την Κύπρο.\nΣκοπός της πώλησης είναι η πραγματοποίηση των στόχων της Europa Donna Κύπρου που στόχος είναι η υποστήριξη του σημαντικού έργου ψυχοκοινωνικής στήριξης των γυναικών με καρκίνο του μαστού και των οικογενειών τους, καθώς και η ενημέρωση των γυναικών παγκύπρια για την πρόληψη και την έγκαιρη διάγνωση του καρκίνου του μαστού.\nΗ εκστρατεία γίνεται για την έγκαιρη διάγνωση του καρκίνου του μαστού και τα καθαρά έσοδα από τις πωλήσεις του διατίθενται στο Europa Donna Κύπρου.\nΑποκτήστε το συλλεκτικό βραχιόλι με την υπογραφή Dukas και λάβετε κι εσείς μέρος στην παγκόσμια εκστρατεία ευαισθητοποίησης κατά του καρκίνου του μαστού.\nΜάθετε περισσότερα για την Εκστρατεία Ενημέρωσης για τον Καρκίνο του Μαστού της Estee Lauder Companies στο ELCompanies.com/BreastCancerCampaign.\nΑκόμα, λανσάρεται το συλλεκτικό μπουκάλι του “iconic” ορού Advanced Night Repair σε ροζ χρώμα. Το μπουκάλι θα είναι στο χρώμα της εκστρατείας ενάντια στον καρκίνο του μαστού, διακοσμημένο με ένα βραχιολάκι σε ροζ χρώμα στο οποίο υπάρχει η κορδέλα του καρκίνου του μαστού. Στόχος αυτού του λανσαρίσματος, όπως και κάθε χρόνο είναι η ενημέρωση και ευαισθητοποίηση για τον καρκίνο του μαστού.\nEstée Lauderκαρκίνος του μαστού\nΟι experts της Estée Lauder σας βοηθούν να βρείτε τη σωστή α...


Πράσινος Χεζόνια! «Που αλλού να πάω» | ebasket.gr\nΚεντρική Basket League Παναθηναϊκός Πράσινος Χεζόνια! «Που αλλού να πάω»\nΠράσινος Χεζόνια! «Που αλλού να πάω»\nΔημοσίευση στις 28/06 12:39\nΞεκάθαρο μήνυμα παραμονής στον Παναθηναϊκό έστειλε ο Μάριο Χεζόνια, ο οποίος τόνισε ότι δεν σκέφτεται το μέλλον του μακριά από τους πράσινους, μιλώντας στην ιστοσελίδα basketnews.com.\nΟ Κροάτης φόργουορντ εμφανίστηκε σίγουρος πως τη νέα σεζόν θα είναι πολύ καλύτερος.\n-την κατάκτηση του τίτλου: «Νιώθω υπέροχα. Ήταν ξεχωριστό να τελειώσουμε τη σεζόν με το νταμπλ, για τον Παναθηναϊκό και για μας.\n-τη σχέση του με τον κόσμο: «Όπου πήγαινα έβλεπα φίλους του Παναθηναϊκού. Ήταν κάτι μοναδικό. Είναι το μόνο μέρος στον κόσμο με τόσο φανατικούς οπαδούς. Λένε πως με αγαπάνε γιατί είμαι πιο τρελός από αυτούς και αυτό είναι αλήθεια. Ίσως κάποια μέρα γίνω ο ηγέτης της εξέδρας. Με κάνουν να νιώθω σαν στο σπίτι μου και τους ευχαριστώ γι’ αυτό. Ήξερα πόσο τρελοί είναι. Νιώθω ευλογημένος που ήρθα στην Αθήνα στα γενέθλιά μου μετά από πέντε δύσκολα χρόνια που προσπαθούσα να βρω τον εαυτό μου και μετά από δέκα μήνες που δεν έκανα τίποτα».\n-το μέλλον του: «Ελπίζω να μείνω. Η καρδιά μου είναι πράσινη. Είναι η ομάδα που αγαπώ από όταν ήμουν νέος. Έχουν περάσει περίπου 15 χρόνια. Πού αλλού να πάω; Αυτή η ομάδα είναι το σπίτι και η οικογένειά μου. Δεν είμαι ο παίκτης που θα έρθει να παίξει για τα λεφτά. Ήρθα τσάμπα. Δεν ξέρω τι θα γίνει με τα συμβόλαια κι όλα αυτά, αλλά νιώθω πως αυτή είναι η οικογένειά μου, το σπίτι μου, το χρώμα μου, η καρδιά μου. Όλα είναι εδώ».\n-την αγωνιστική του κατάσταση: «Δεν ήμουν στο 100%, γιατί στην Ευρωλίγκα πρέπει να είσαι πανέτοιμος. Αυτό είναι το πραγματικό μπάσκετ. Δεν ήμουν έτοιμος να παίξω μετά από απραξία δέκα μηνών. Μετά τις υποχρεώσεις με την Κροατία θα επιστρέψω στις προπονήσεις κι όταν αρχίσει η σεζόν θα είμαι στο 100 ή ακόμη και στο 150%».\n-την επιστροφή του στην Κροατία: «Δεν νιώθω τίποτα. Δεν με νοιάζει. Παίζω στην εθνική για το θείο μου που πέθανε στον πόλεμο. Κι ο πατέρας μου ήταν στον πόλεμο. Για εκείνους παίζω και κάποιους ακόμη που δεν είναι πλέον ανάμεσά μας. Δεν έχω σχέσεις με τη διοίκηση της ομοσπονδίας. Σέβομαι όσους πέρασαν δύσκολα. Γι’ αυτό μόνο εμφανίζομαι και βάζω τη φανέλα μου. Όποτε μπορούσα, ήμουν πάντα εκεί. Όταν δεν μπορούσα, ήταν επειδή ήμουν τραυματίας και αρνούμουν να παίξω, με αντιμετώπιζαν σαν εχθρό. Εύχομαι να ξαναφτιάξουμε τη σχέση μας, αλλά για να συμβεί αυτό πρέπει να καταλάβουν τι έκανα. Δεν ήμουν εγωιστής, δεν ήταν απόφασή μου να μην παίζω. Δεν με ανησυχεί όμως αυτό. Αν δεν λύσουμε κάποια πράγματα, θα χάσουμε. Μίλησα μαζί τους και μέχρι τώρα όλα είναι καλά».\n-την εμπειρία στο ΝΒΑ: «Ήταν μια λάθος κατάσταση για μένα. Το ΝΒΑ είναι προπόνηση και τύχη. Εγώ δεν είχα τύχη, αλλά είμαι περήφανος για τη νοοτροπία που είχα σε αυτή την πενταετία. Συνέχισα να δουλεύω γιατί τίποτα δεν θα μπορούσε να με σταματήσει. Επικεντρώθηκα στον εαυτό μου, στο να βοηθήσω την ομάδα μου όπως μπορούσα».\nΠροηγούμενο Προνόμια εμβολιασμένων: Οι ανακοινώσεις του πρωθυπουργού\nΕπόμενο Το μήνυμα της ΑΕΚ στον Ζήση


Η Gigi Hadid φόρεσε ένα κατακίτρινο outfit και τι να λέμε τώρα, ήταν μια κούκλα | Celeb Style | Ladylike.gr\nSTYLE CELEB STYLE NΑΝΣΥ ΚΩΣΤΑΚΟΠΟΥΛΟΥ Νοεμβρίου 08 2017 11:40\nΗ Gigi Hadid φόρεσε ένα κατακίτρινο outfit και τι να λέμε τώρα, ήταν μια κούκλα\nΕίναι γεγονός. Η Gigi Hadid μπορεί να φορέσει ό,τι θέλει.\nΣε περίπτωση που νόμιζες πως ένα κατακίτρινο outfit θα σε κάνει να φαίνεσαι σαν την Μάγια την μέλισσα, έχεις δίκαιο. Το κίτρινο είναι από τα πιο δύσκολα χρώματα, δεν συνδυάζεται εύκολα με τα υπόλοιπα και δεν αναδεικνύει ιδιαίτερα ούτε τα χαρακτηριστικά των μελαχρινών ούτε των ξανθών, για αυτό και το προτιμούν ελάχιστες γυναίκες. Μια από αυτές είναι η Gigi Hadid, η οποία μπορεί να φορέσει με την ίδια άνεση ένα total black outfit με ένα κατακίτρινο.\nΟ Τζίτζαρος της καρδιάς μας, λοιπόν, εμφανίστηκε στο Λονδίνο για την κυκλοφορία της συλλογής μακιγιάζ Maybelline που φέρει την υπογραφή της, φορώντας ένα κίτρινο φόρεμα με παγιέτες και ένα μακρύ επίσης κίτρινο παλτό Ralph Lauren. Τα λόγια είναι περιττά να πέσει η φωτογραφία.\nΚάπου εδώ βέβαια αξίζει να σημειωθεί πως ΚΑΙ η Riri μας εμφανίστηκε τον Σεπτέμβριο με grande κατακίτρινο outfit στην επίσημη κυκλοφορία της δικής της σειράς καλλυντικών, FENTY, οπότε κάτι μας λέει ότι η Gigi εμπνεύστηκε από εκείνη.\nA post shared by badgalriri (@badgalriri) on Sep 8, 2017 at 9:22am PDT\nΗ νέα φωτογράφιση της Gigi Hadid θα σε κάνει να λατρέψεις το κόκκινο χρώμα\nΑκόμα μία απόδειξη ότι η Rihanna είναι style icon\nZendaya: Οι εμφανίσεις που αποδεικνύουν ότι έχει φανταστικό στιλ


Δημήτρης Παπαστεργίου, Πρόεδρος ΚΕΔΕ : Θέλουμε πιο διακριτή και ξεκάθαρη παρουσία και παρέμβαση της Αυτοδιοίκησης στο Ταμείο Ανάκαμψης - Μαζί μπορούμε να πετύχουμε περισσότερα. - ΑΘΜΟΝΙΟΝ ΒΗΜΑ\nΑρχική ΥΠΟΛΟΙΠΟΙ ΔΗΜΟΙ Αυτοδιοίκηση Δημήτρης Παπαστεργίου, Πρόεδρος ΚΕΔΕ : Θέλουμε πιο διακριτή και ξεκάθαρη παρουσία και...\nΔημήτρης Παπαστεργίου, Πρόεδρος ΚΕΔΕ : Θέλουμε πιο διακριτή και ξεκάθαρη παρουσία και παρέμβαση της Αυτοδιοίκησης στο Ταμείο Ανάκαμψης – Μαζί μπορούμε να πετύχουμε περισσότερα.\nΗ Γενική Γραμματεία Χωρικού Σχεδιασμού και Αστικού Περιβάλλοντος του Υπουργείου Περιβάλλοντος και Ενέργειας σε συνεργασία με την Κεντρική Ένωση Δήμων Ελλάδος (ΚΕΔΕ), για συνολικά 3 ημέρες – 23, 24 και 25 Φεβρουαρίου παρουσιάζει στους δήμους όλης της χώρας το Πρόγραμμα πολεοδομικών μεταρρυθμίσεων – παρεμβάσεων που προωθείται στο Ταμείο Ανάκαμψης. Στόχος της παρουσίασης του Προγράμματος είναι να ενημερωθεί η αυτοδιοίκηση Α΄ βαθμού σε όλη την Επικράτεια για τους άξονες και τις επιλέξιμες δράσεις, ώστε οι δήμοι να προετοιμαστούν έγκαιρα για την επίσημη έναρξη των σχετικών προσκλήσεων.\nΔήλωση προέδρου Κεντρικής Ένωσης Δήμων Ελλάδας, Δημήτρη Παπαστεργίου «Είναι απαίτηση όχι των Δήμων αλλά της εποχής: Χρειαζόμαστε περισσότερη Αυτοδιοίκηση στο σχεδιασμό των πόλεων μας, περισσότερη Αυτοδιοίκηση στο Ταμείο Ανάκαμψης. Θέλουμε πιο διακριτή και ξεκάθαρη παρουσία και παρέμβαση της Αυτοδιοίκησης. Μαζί μπορούμε να πετύχουμε περισσότερα. Η Τοπική Αυτοδιοίκηση έχει μεγάλη αγωνία και ενδιαφέρον για τα θέματα του Ταμείου Ανάκαμψης. Αν και οι Δήμοι ανήκουμε στο Υπουργείο Εσωτερικών, νομίζω το προσεχές διάστημα θα έχουμε στενή συνεργασία με το Υπουργείο Περιβάλλοντος και Ενέργειας και είμαι σίγουρος ότι με την παρούσα διοίκηση θα έχουμε μια εξαιρετική συνεργασία. Υπήρξαν στιγμές που αισθανθήκαμε ότι οι απόψεις της Τοπικής Αυτοδιοίκησης και η συμμετοχή μας ήταν «περιττή». Προχωράμε μπροστά γιατί έχουμε μια μοναδική ευκαιρία, ίσως και την τελευταία, για να φέρουμε έργα με πολλαπλά και πολλαπλασιαστικά οφέλη για τις κοινωνίες μας Πρέπει να δούμε τι θα εντάξουμε στο Ταμείο Ανάκαμψης, να δούμε τη νέα Προγραμματική Περίοδο ώστε να μπορέσουμε να απορροφήσουμε όσα περισσότερα χρήματα μπορούμε από το Ταμείο Ανάκαμψης και να μην έχουμε αλληλεπικαλύψεις από τα υπόλοιπα προγράμματα που τρέχουν με το «Αντώνης Τρίτσης» και το νέο ΕΣΠΑ. Να μπορέσουμε να βρούμε έργα που απαντούν σε πραγματικά προβλήματα που αντιμετωπίζουν οι πόλεις μας. Το μεγαλύτερο κομμάτι του Ταμείου Ανάκαμψης, όπως ξέρουμε, θα πάει για έργα «πράσινα» και ψηφιακά κάτι το οποίο ταιριάζει απόλυτα με τις πόλεις μας που πρέπει να γίνουν πιο ανθρώπινες και πιο βιώσιμες. Ο τρόπος για να το πετύχουμε είναι το «πράσινο ψηφιακό μονοπάτι». Η Κεντρική Ένωση Δήμων Ελλάδας έχει από τα μέσα Αυγούστου καταθέσει 13 προτάσεις για το Ταμείο Ανάκαμψης που σε μεγάλο βαθμό αφορούν αυτά ακριβώς τα σημεία. Ο πράσινος μετασχηματισμός των πόλεων, η διαχείριση των απορριμμάτων με βαρύνουσα σημασία στο ρόλο της Τ.Α. αλλά και στη νησιωτικότητα που χαρακτηρίζει την πατρίδα μας, πόλεις προσβάσιμες και ανθεκτικές με συνεργασία των φορέων, πόρους και εξοπλισμό είναι το μέλλον που μέσα από το Ταμείο Ανάκαμψης μπορούμε να ονειρευτούμε».\nΟ Υπουργός Περιβάλλοντος και Ενέργειας, Κώστας Σκρέκας δήλωσε: «Μπροστά μας έχουμε μία μοναδική ευκαιρία να αλλάξουμε την εικόνα της χώρας προς όφελος της κοινωνίας και της εθνικής οικονομίας. Η ορθή διαχείριση των πόρων του Ταμείου Ανάκαμψης, σε συνδυασμό με εκείνων της επόμενης προγραμματικής περιόδου του ΕΣΠΑ, αποτελεί μονόδρομο. Σε αυτήν τη συλλογική προσπάθεια, η συμβολή της Τοπικής Αυτοδιοίκησης και της ΚΕΔΕ είναι καθοριστική, προκειμένου να υλοποιηθούν έργα με υψηλή προστιθέμενη αξία και πολλαπλασιαστικά οφέλη τόσο σε εθνικό, όσο και σε τοπικό επίπεδο. Μεταξύ άλλων, στους κεντρικούς άξονες του εθνικού σχεδιασμού μας εντάσσονται οι κλιματικά ουδέτερες πόλεις, με ένα εκτεταμένο πρόγραμμα αστικών αναπλάσεων στρατηγικού χαρακτήρα για την επόμενη πενταετία ύψους άνω των 500 εκατ. ευρώ. Επίσης, προχωράμε στην ολοκλήρωση του πολεοδομικού σχεδιασμού, με εκτεταμένες παρεμβάσεις συνολικού προϋπολογισμού άνω των 300 εκ ατ. ευρώ, που θα συμβάλουν αφενός στην εξάλειψη του άναρχου τοπίου και αφετέρου στη δημιουργία ενός σταθερού και αξιόπιστου επενδυτικού πλαισίου. Βασικές μας προτεραιότητες είναι επίσης η υλοποίηση επενδύσεων για την εξοικονόμηση ενέργειας σε κτίρια, παρεμβάσεις για τη διαχρονική παθογένεια της διαχείρισης των αστικών λυμάτων, η δραστική μείωση του περιβαλλοντικού αποτυπώματος στις μεταφορές και η ενίσχυση της βιοποικιλότητας. Η Ελλάδα μπορεί να καταστεί πρωτοπόρος και να αποτελέσει το παράδειγμα καλών πρακτικών για την υπόλοιπη Ευρώπη. Και αυτό είναι στο χέρι μας να το επιτύχουμε, για ένα καλύτερο παρόν και ένα φωτεινότερο μέλλον ευημερίας για τις επόμενες γενιές».\nΟ υφυπουργός Περιβάλλοντος και Ενέργειας, Νίκος Ταγαράς δήλωσε: «Με 5 πολεοδομικές μεταρρυθμίσεις και ένα φιλόδοξο πρόγραμμα αστικών αναπλάσεων στρατηγικής σημασίας προχωρούμε με συγκεκριμένο σχέδιο για να αξιοποιήσουμε τους πόρους του Ταμείου Ανάκαμψης. Ο ρόλος των Δήμων είναι καθοριστικός και οφείλουμε να είμαστε όλοι μαζί συντονισμένοι. Τοπικά Πολεοδομικά Σχέδια, Ειδικά Πολεοδομικά Σχέδια, Μελέτες για Ζώνες Υποδοχής Συντελεστή δόμησης, για οριοθετήσεις οικισμών και χαρακτηρισμούς δημοτικών οδών είναι κρίσιμα θέματα που πρέπει να σχεδιαστούν σωστά και να ολοκληρωθούν γρήγορα, διότι αφενός το Ταμείο Ανάκαμψης έχει αυστηρούς όρους, χρονοδιαγράμματα και προϋποθέσεις, αφετέρου, με τα προαναφερόμενα εργαλεία, η χώρα θα αλλάξει όψη. Είμαστε εδώ, δίπλα στην Αυτοδιοίκηση για να παράσχουμε όποια βοήθεια χρειαστεί. Το στοίχημα είναι μεγάλο! Δεν έχει ξαναϋπάρξει στο παρελθόν! Και είμαστε υποχρεωμένοι όλοι μαζί να το κερδίσουμε!».\nΠροηγούμενο άρθροΚοπή Πίτας 2021 Κέντρου Πρόληψης Δήμου Κηφισιάς-ΟΚΑΝΑ «ΠΡΟΝΟΗ»: «Σύνδεση με το ΜΑΖΙ»\nΕπόμενο άρθροΣυνάντηση με τον Περιφερειάρχη Γ. Πατούλη με επίκεντρο την ανάληψη κοινών πρωτοβουλιών για την αντιμετώπιση ψυχικών νοσημάτων και εξαρτήσεων των πολιτών\nO Πρόεδρος του Σ.Π.Α.Π., Αντιπρόεδρος του Εποπτικού Συμβουλίου και Πρόεδρος της...


Επαναλαμβανόμενα κρούσματα φόλας στο Αρκαλοχώρι Ηρακλείου - Αδεσποτα Greece\nΠαράλληλα πριν από δύο εβδομάδες ένα δεύτερο περιστατικό φόλας έλαβε χώρα στο χωριό Βόνη. Θύμα του μία σκυλίτσα που άφησε μόνα τους τα οκτώ νεογέννητα κουταβάκια της.\nΤα κουταβάκια της άτυχης σκυλίτσας έχουν αναλάβει να φροντίσουν τα μέλη του τοπικού φιλοζωικού σωματείου, οι οποίοι ωστόσο οργίζονται και αγανακτούν για αυτές τις συμπεριφορές ανθρώπων απέναντι στα ζώα.\nΥπήρξε και τρίτο κρούσμα με φόλες πριν λίγες μέρες στο Αρκαλοχώρι.\nΣύμφωνα με τον κύριο Ροδιτάκη πρόεδρο του τοπικού φιλοζωικού σωματείου την περασμένη Κυριακή 2 Δεκεμβρίου στον εξωτερικό χώρο του κτηρίου του εκθεσιακού κέντρου Αρκαλοχωρίου βρέθηκαν νεκρά από φόλες τρία σκυλιά τα οποία φρόντιζαν μέλη του τοπικού φιλοζωικού συλλόγου.\nΤο ένα από αυτά ξεψύχησε στα χέρια μιας εθελόντριας που δυστυχώς δεν πρόλαβε καν να το βοηθήσει.\nΕίναι πραγματικά ανησυχητικό το γεγονός ότι έχουμε τόσο συχνά επαναλαμβανόμενα κρούσματα δηλητηριάσεων αδέσποτων σκυλιών με φόλα στην συγκεκριμένη περιοχή με τόσο μικρή χρονική συχνότητα μεταξύ των τριών περιστατικών. Στον συγκεκριμένο Δήμο πάντως σύμφωνα με τον κύριο Ροδιτάκη υπάρχει πενταμελής επιτροπή η οποία ωστόσο δεν έχει λειτουργήσει ακόμα για να μπορεί ο Δήμος να γνωρίζει πόσα είναι τα αδέσποτα σκυλιά στην περιοχή του.\nΌλα τα περιστατικά σύμφωνα με πληροφορίες έχουν καταγγελθεί στην αστυνομία και πρέπει επιτέλους σε αυτήν την κλειστή κοινωνία τα ραμμένα στόματα να ανοίξουν προκειμένου να τιμωρηθούν αυτοί που σκότωσαν τα αδέσποτα σκυλιά με αυτόν τον αποτρόπαιο τρόπο.